Aplikasi dan Cabaran ChatGPT dalam Dunia Pendidikan Bahasa Melayu

Untuk mendapatkan maklumat terkini, ikuti kami melalui Telegram

Perkembangan produk hasil teknologi kecerdasan buatan semakin rancak pada masa ini. Antaranya termasuklah Generative Pre-trained Transformer  atau lebih dikenali sebagai ChatGPT. Produk ini diperkenalkan pada November 2022. Brown dan rakan-rakan dalam artikel “Language Models are Few-Shot Learner” menyatakan bahawa ChatGPT merupakan model bahasa yang dibina dengan menggunakan data besar daripada internet dan menggunakan teknologi pembelajaran mesin untuk mempelajari padanan bahasa.

Kelebihan ChatGPT ialah kemampuannya untuk menjawab pertanyaan, menyelesaikan tugas generatif dan melakukan tugas pemprosesan bahasa natural. Dalam artikel “GPT‑3: It’s Nature, Scope, Limits, and Consequences”, Floridi dan Chiriatti menjelaskan bahawa ChatGPT ialah model bahasa autoregresif yang menggunakan pembelajaran mendalam untuk menghasilkan teks yang mirip dengan teks yang dihasilkan oleh manusia. Produk ini berupaya menjanakan teks yang sesuai dalam pelbagai konteks dan bidang, termasuklah bidang pendidikan.

Dalam artikelnya, “Framework for A Foreign Language Teaching Software for Children Utilizing AR, Voicebots and ChatGPT (Large Language Models)”, Topsakal menerangkan bahawa dalam konteks dan bidang pendidikan bahasa, ChatGPT boleh menyediakan pelbagai kandungan untuk perisian pendidikan bahasa. Selain itu, ChatGPT boleh digunakan oleh guru untuk mereka bentuk isi kandungan pelajaran berdasarkan tahap kemampuan pelajar, menyenaraikan sumber rujukan dan meneroka strategi pengajaran yang sesuai digunakan untuk mengajar sesuatu kemahiran bahasa.

Di samping itu, ChatGPT dapat digunakan oleh guru untuk menghasilkan pelbagai latihan bahasa dan menilai hasil tulisan pelajar. Pelajar pula dapat menggunakan ChatGPT sebagai alat bantu untuk memudahkan pemahaman terhadap isi pelajaran bahasa yang dipelajari. Penggunaan ChatGPT juga dapat meningkatkan kecekapan pelajar dalam kemahiran menulis dan bertutur kerana kecepatan dan ketepatannya.

Bagi pengajaran dan pembelajaran Bahasa Melayu, guru mungkin boleh menggunakan ChatGPT untuk menjalankan aktiviti pengajaran dan pembelajaran. Antaranya termasuklah penulisan karangan, latihan perbualan, latihan tatabahasa, pembelajaran kosa kata dan latihan pemahaman.

Dalam aktiviti penulisan karangan, guru boleh menggunakan ChatGPT untuk membantu pelajar menjana idea dan menulis karangan dengan baiknya. Pelajar dapat berinteraksi dengan ChatGPT dan menggunakan idea yang diperolah daripada ChatGPT untuk menulis karangan yang berkualiti.

Menerusi latihan perbualan, guru boleh menggunakan ChatGPT untuk menjanakan dialog bahasa Melayu yang menarik untuk membantu pelajar bertutur menggunakan bahasa Melayu dalam pelbagai konteks. Pelajar juga dapat berlatih berbual dengan ChatGPT mengikut topik yang diminati atau berdasarkan tema yang ditetapkan oleh guru.

Seterusnya, dalam latihan tatabahasa, ChatGPT boleh digunakan untuk menjanakan maklumat yang berkaitan dengan rumus bahasa berserta contoh ayat dan menyediakan pelbagai soalan yang berkaitan dengan tatabahasa Melayu untuk mengukuhkan pemahaman pelajar terhadap aspek tatabahasa bahasa Melayu dengan cara yang lebih interaktif. Pelajar juga boleh berinteraksi dengan ChatGPT untuk menganalisis kesalahan ayat dan wacana.

Bagi pembelajaran kosa kata, guru boleh meminta pelajar menyenaraikan kosa kata bahasa Melayu yang ingin dipelajari dengan menggunakan ChatGPT. Contohnya, kosa kata yang mempunyai bentuk sinonim, antonim, hiponim, dan polisemi. Pelajar turut boleh menggunakan ChatGPT untuk menjelaskan makna kosa kata tersebut dan menggunakannya untuk menghasilkan pelbagai ayat mudah.

Akhir sekali, bagi latihan pemahaman, ChatGPT dapat digunakan oleh guru untuk membantu pelajar memahami teks bahasa Melayu yang kompleks. Program ini juga dapat membantu pelajar meneroka makna konteks berdasarkan teks yang dibaca dan menganalisis makna tersirat yang terkandung dalam teks tersebut.

Namun begitu, semua contoh aktiviti ini memerlukan pengawasan dan pembetulan daripada guru untuk memastikan kandungan yang dihasilkan oleh ChatGPT bertepatan dengan sistem bahasa Melayu dan bersesuaian dengan tahap kemampuan pelajar, serta dapat memenuhi objektif pembelajaran. Hal ini dikatakan demikian kerana bukanlah semua maklumat yang diberikan oleh ChatGPT tepat. Hal ini ditegaskan oleh de Winter dalam artikel “Can ChatGPT Pass High School Exams on English Language Comprehension?”. Menurut de Winter, ada kalanya, ChatGPT kurang efektif untuk membuat inferens berdasarkan pernyataan bersyarat, seperti menjawab teka-teki logik. ChatGPT juga kadangkala didapati cuba menyalurkan maklumat yang tidak relevan dan tidak diperlukan oleh pengguna.

Penggunaan ChatGPT tanpa peraturan dan pengawasan akan menyuburkan budaya plagiarisme dalam kalangan pelajar Bahasa Melayu, khususnya di institusi pengajian tinggi. Jeblick dalam artikelnya “Chatting and Cheating: Ensuring Academic Integrity in the Era of ChatGPT” menyatakan bahawa pelajar di institusi pengajian tinggi berpotensi untuk menggunakan ChatGPT bagi menipu dalam ujian dengan cara menghantar jawapan atau penulisan yang bukan dihasilkan oleh pelajar sendiri, sebaliknya dihasilkan sepenuhnya oleh ChatGPT.

Selain itu, penggunaan ChatGPT boleh menyebabkan ketidakadilan dalam proses penilaian kerana penggunaannya hanya dapat dimanfaatkan sepenuhnya oleh pelajar yang mampu mengakses ChatGPT berbanding dengan pelajar lain yang tidak mampu mengaksesnya. Gejala seperti ini akan menyebabkan wujudnya sikap kebergantungan yang tinggi terhadap kecerdasan buatan dalam kalangan pelajar. Hal ini mungkin akan melemahkan daya pemikiran, kreativiti dan motivasi dalam kalangan pelajar, serta menghakis sifat jujur dalam diri pelajar.

Sesungguhnya, pengaplikasian ChatGPT dalam dunia pendidikan Bahasa Melayu akan memberikan pelbagai kesan yang baik dan buruk. Oleh itu, pihak Kementerian Pendidikan Malaysia, Kementerian Pengajian Tinggi dan kementerian yang berkaitan perlu bertindak segera bagi mendepani isu dan cabaran penggunaan ChatGPT dalam dunia pendidikan dengan merangka garis panduan dan peraturan, serta menyediakan model penggunaan ChatGPT dalam dunia pendidikan untuk semua peringkat pengajian.

Di samping itu, warga pendidik Bahasa Melayu juga perlu memanfaatkan kelebihan yang pada ChatGPT secara total demi memperkukuh pendidikan Bahasa Melayu dan pada masa yang sama perlu berwaspada dengan keupayaan dan kepintaran luar biasa yang ada padanya.

Dr. Muhammad Zuhair Zainal ialah Pensyarah Kanan Pendidikan Bahasa Melayu, Pusat Pengajian Ilmu Pendidikan, Universiti Sains Malaysia, yang juga merangkap Presiden Persatuan Pendidik Bahasa Melayu Malaysia.


Pemartabatan dan Pelestarian Bahasa Sukuan Sarawak

Untuk mendapatkan maklumat terkini, ikuti kami melalui Telegram

Kuching – Bersempena dengan Hari Bahasa Ibunda Sedunia yang disambut pada 21 Februari setiap tahun, satu bual bicara khas berkenaan dengan pemerkasaan dan pelestarian bahasa sukuan Sarawak telah diadakan oleh pihak TVS dalam slot Sejahtera Asia. Hari Bahasa Ibunda Sedunia yang disambut pada setiap tahun telah diisytiharkan oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) sebagai satu pendekatan untuk mengukuhkan perpaduan melalui kepelbagaian bahasa dan budaya.

Dua orang tetamu yang diundang khas bagi membicarakan topik ini ialah Encik Abang Haliman Haji Abang Julai, Pengarah Dewan Bahasa dan Pustaka Cawangan Sarawak (DBPCS) dan Dr. Haji Zainal Abidin Haji Masleh, Pensyarah Cemerlang Jabatan Pengajian Melayu, Institut Pendidikan Guru Kampus Batu Lintang, Kuching.

Menurut Encik Abang Haliman Haji Abang Julai, dalam usaha pelestarian dan pemartabatan bahasa sukuan di Sarawak, DBPCS melalui pelbagai sinergi dilakukan dengan kerjasama persatuan etnik mahupun individu-individu dalam melaksanakan program pembinaan dan penyelidikan bahasa sukuan. Antaranya termasuklah projek pembinaan kamus dan daftar kata bahasa sukuan Sarawak, pembinaan istilah budaya kearifan tempatan dan sidang penyelarasan istilah bahasa sukuan. Hal ini juga secara tidak langsung berupaya meningkatkan martabat bahasa sukuan di Sarawak dengan mengambil kira keupayaan untuk menyebar luas istilah dalam pelbagai bidang, sekali gus mampu mendokumentasikan khazanah warisan bangsa.

Menurutnya lagi, usaha ini merupakan satu daripada langkah memelihara bahasa sukuan di Sarawak daripada kepupusan. Di samping itu, entri yang telah dikumpulkan dan disahkan akan dimasukkan ke dalam laman Sistem Bahasa Melayu Bersepadu (SBMB) untuk diakses oleh pengguna dalam Pusat Rujukan Persuratan Melayu (PRPM).

Selain itu, kategori berkenaan dengan status bahasa sukuan turut dibicarakan semasa bual bicara tersebut oleh Dr. Haji Zainal Abidin Haji Masleh. Terdapat empat kategori, iaitu Kategori 1B (Paling Selamat) seperti bahasa Iban, Kategori 1B (Selamat) seperti bahasa Bidayuh, Kategori 2 (Bahasa Hidup), Kategori 3 (Terancam) seperti bahasa Punan, dan Kategori 4 (Bahasa Moribund). Dua kumpulan bahasa yang terdiri daripada kumpulan bahasa Lembah Baram dan kumpulan bahasa Kajang telah dikategorikan sebagai bahasa moribund, iaitu diambang bahaya.

Oleh itu, pelbagai usaha dan inisiatif perlu dilakukan bagi mendepani cabaran yang boleh mengancam serta menghakis perasaan cinta akan bahasa ibunda masing-masing. Bahasa ibunda juga dilihat mempunyai keupayaan dalam menyebarkan pelbagai takrif istilah terutamanya yang berkaitan dengan kearifan tempatan.

Tuntasnya, perancangan pelbagai projek pembinaan dan penyelidikan yang didasari oleh Pelan Strategik Dewan Bahasa dan Pustaka ini akan dapat memberikan manfaat yang besar dalam usaha ke arah memartabatkan bahasa Melayu dengan penyerapan kosa kata daripada bahasa sukuan.


Pemerkasaan Bahasa Kebangsaan oleh DBP Cawangan Sabah dan PBT Sabah

Kota Kinabalu –Bersempena dengan Sambutan Ulang Tahun Ke-23 Bandaraya Kota Kinabalu, Dewan Bahasa dan Pustaka (DBP) Cawangan Sabah dengan kerjasama Dewan Bandaraya Kota Kinabalu telah menganjurkan program Bicara Bahasa yang bertajuk “Antara Jati Diri dengan Citra Tempatan”. Program ini berkonsepkan forum yang melibatkan perbincangan serta pertukaran pandangan dan pengalaman tentang pemerkasaan bahasa kebangsaan oleh DBP dan Pihak Berkuasa Tempatan (PBT), khususnya di Sabah.

Tiga orang ahli panel telah diundang bagi mengupas isu ini, iaitu Tuan Lifred Wong, (Timbalan Ketua Pengarah (Pengurusan Kewangan), Dewan Bandaraya Kota Kinabalu), Encik Mahathir Abd. Hamid (Pengarah Jabatan Hal Ehwal Korporat, Perbadanan Labuan) dan Encik Abd. Karim A. Bakar (Munsyi Bahasa DBP). Encik Nadin Saleh (mantan Timbalan Pengarah, DBP Cawangan Sabah) pula telah bertindak sebagai moderator bagi sesi forum ini.

Ketua Pengarah Dewan Bandaraya Kota Kinabalu, iaitu Puan Junainah Abbie yang mewakili Mayor Bandaraya Kota Kinabalu telah merasmikan program ini. Menurut beliau, Dewan Bandaraya Kota Kinabalu sentiasa memberikan sokongan penuh terhadap usaha membentuk sikap positif terhadap bahasa kebangsaan dan peluasan penggunaannya dalam semua sektor, khususnya pada paparan di tempat awam.

Sementara itu, Puan Aminah Awang Basar, iaitu Pengarah DBP Cawangan Sabah pula menjelaskan bahawa penganjuran program ini membuktikan iltizam DBP untuk terus memperkasakan dan memartabatkan bahasa kebangsaan negara ini selaras dengan Perkara 152 Perlembagaan Persekutuan, serta tuntutan yang dicatatkan dalam wasiat Raja-raja Melayu pada tanggal 31 Ogos 1957 yang berbunyi, “Kami tetapkan bahasa kebangsaan ialah bahasa Melayu”. Seiring dengan perlembagaan tersebut, bahasa Melayu seharusnya digunakan dalam pelbagai konteks, lebih-lebih lagi dalam urusan rasmi.

Program ini telah dihadiri oleh para peserta dari PBT seluruh negeri Sabah. Yang turut serta dalam program ini ialah delegasi dari Brunei Darussalam, yang diketuai oleh Yang Mulia Tuan Haji Awang Shuib Haji Abdul Wahab (Pemangku Pengarah Dewan Bahasa dan Pustaka Brunei Darussalam). Sebelum sesi forum berlangsung, DBP Cawangan Sabah turut mengadakan program Jaguh Jawi, dengan mengedarkan soalan yang berkaitan dengan tulisan Jawi sebagai satu landasan meningkatkan kemahiran dalam tulisan Jawi dan seterusnya menyemarakkan penggunaan tulisan Jawi dalam kalangan masyarakat.


Analisis Ayat yang Kompleks

Ayat dapat kita analisis dari segi pola, jenis, ragam, dan susunannya. Bagi ayat tunggal atau ayat yang berstruktur ringkas, hal ini cukup mudah dilakukan. Namun demikian, bagi ayat majmuk, ayat yang panjang atau ayat yang berstruktur kompleks, analisis terhadapnya perlu dilakukan dengan lebih teliti.

Ada ayat yang mengandungi struktur ragam aktif dan pasif sekali gus. Oleh itu, penentuan ragam aktif-pasifnya berkait dengan struktur klausa utama sahaja. Sila lihat contoh yang berikut:

1a. Dia mengetahui bahawa adiknya dikenakan tindakan disiplin.

Klausa bebas/utama: Dia mengetahui hal itu. (ragam aktif)

Klausa tak bebas: bahawa adiknya dikenakan tindakan disiplin (ragam pasif)

1b.  Projek itu dijalankan untuk kerajaan menolong orang miskin.

Klausa bebas/utama: Projek itu dijalankan (ragam pasif)

Klausa tak bebas: untuk kerajaan menolong orang miskin (ragam aktif)

Ada ayat yang pola klausa bebasnya berbeza daripada pola klausa tak bebas. Oleh itu, pola ayatnya ditentukan oleh pola klausa utama sahaja. Sila lihat contoh yang berikut:

Klausa bebas/utama: Dia membeli rumah itu. (FN + FK)

Klausa tak bebas: yang besar/rumah besar (FN + FA)

2b.  Dia sangat yakin bahawa dia akan berjaya.

Klausa bebas/utama: Dia sangat yakin. (FN + FA)

Klausa tak bebas: bahawa dia akan berjaya. (FN + FK)

2c.  Dia ke kampung untuk menjenguk ibu bapanya.

Klausa bebas/utama: Dia ke kampung (FN + FS)

Klausa tak bebas: untuk menjenguk ibu bapanya (FN + FK)

Klausa bebas/utama: Ali ialah guru. (FN + FN)

Klausa tak bebas: yang rajin/guru rajin (FN + FA)

Ada ayat yang predikatnya mempunyai kata kerja dan kata adjektif. Oleh itu, pola ayatnya ditentukan oleh kata yang berperanan utama dalam ayat tersebut. Sila lihat contoh yang berikut:

Predikat ayat: hitam (KA), berkilat (KK sebagai adverba kepada KA)

Predikat ayat: berjalan (KK), laju (KA sebagai adverba kepada KK)

Predikat ayat: ke sana (FS), bersendirian (KK sebagai adverba kepada FS)

Ada ayat yang perlu dianalisis struktur dalamannya (deep structure). Hal ini dikatakan demikian kerana mungkin berlaku pengguguran unsur tertentu. Sila lihat contoh yang berikut:

Predikat struktur permukaan: baik (KA), sifatnya (KN)

Predikat struktur dalaman: baik dari segi sifatnya: baik (KA), dari segi sifatnya (frasa keterangan kepada KA)

Subjek struktur permukaan (sekali imbas): berenang (KK)

Subjek struktur dalaman: aktiviti berenang (FN)

Subjek struktur permukaan (sekali imbas): putih (KA)

Subjek struktur dalaman: warna putih (FN)

Ada ayat yang susunan klausa bebasnya berbeza daripada susunan klausa tak bebas. Oleh itu, susunan ayatnya ditentukan oleh susunan klausa utama sahaja. Sila lihat contoh yang berikut:

5a. Elok keretanya jika enjinnya dibaiki.

Susunan klausa bebas/utama: Elok keretanya. (songsang)

Susunan klausa tak bebas; jika enjinnya dibaiki (biasa)

5b.  Rumah itu lebih mahal selepas ditambah perabot baharu.

Susunan klausa bebas/utama: Rumah itu lebih mahal. (biasa)

Susunan klausa tak bebas: selepas ditambah perabot baharu (pasif songsang)

Walau bagaimanapun, ada kalanya susunan klausa utama dan klausa tak bebas sama. Sila lihat contoh yang berikut:

6a.  Rumah itu lebih mahal selepas dilengkapi perabot baharu.

Susunan klausa tak bebas: selepas (rumah itu) dilengkapi perabot baharu

6b.  Rumah itu lebih mahal selepas ditambah dengan perabot baharu.

Susunan klausa tak bebas: selepas (rumah itu) ditambah dengan perabot baharu (pasif, biasa)


Perkataan “Berunsur” dan “Berunsurkan”

Untuk mendapatkan maklumat terkini, ikuti kami melalui Telegram

Apakah perbezaan antara perkataan berunsur dengan perkataan berunsurkan?


Ayat yang Tidak Lengkap

1. Pencemaran udara yang berpunca daripada asap kenderaan amat berbahaya kerana mengandungi karbon monoksida dan plumbum.


Pencarian Bakat Perintis Jurubahasa

Kuala Lumpur – Kerjaya jurubahasa merupakan kerjaya yang semakin berkembang pada masa ini terutamanya sejak negara dilanda pandemik COVID-19. Walaupun jarang-jarang sekali kerjaya profesional terutamanya dalam bidang bahasa bermula daripada platform pertandingan namun Institut Terjemahan Buku Malaysia (ITBM) buat julung-julung kalinya menganjurkan pertandingan Mencungkil Bakat Perantis Jurubahasa bersempena dengan sambutan ulang tahunnya yang ke-30 pada tahun ini. Sehubungan dengan itu, satu sesi borak santai telah diadakan oleh pihak ITBM yang menampilkan dua ahli orang panel bagi mengupas lebih lanjut berkaitan dengan pertandingan ini.

Jurubahasa Profesional ITBM, Dr. Noorazrin Zakaria berkata, beliau tertarik dengan kerjaya sebagai jurubahasa kerana perlu menggunakan kapasiti berfikir hampir semaksimum mungkin.

Jurubahasa juga perlu memahirkan diri dalam tempoh masa yang singkat dan jika tidak pun, mereka perlu memahami kandungan bahan yang perlu diterjemahkan.

Menurut beliau, antara persediaan yang perlu ada bagi perantis dan pelapis jurubahasa ialah menambah kosa kata dan melatih diri mereka dengan kemahiran menterjemah sama ada kemahiran kejurubahasaan secara serentak mahu pun berturutan.

Pada peringkat awal, antara cabaran yang dihadapi termasuklah serangan panik dan kebuntuan mental terutama sekali apabila menjadi jurubahasa di mahkamah yang melibatkan kes perbicaraan jenayah berat.

Beliau juga berharap supaya bakal peserta boleh mengambil cabaran yang ada kerana kerjaya sebagai jurubahasa ialah kerjaya yang mencabar tetapi sangat menggembirakan.

Sementara itu, Pengurus Pembangunan Perniagaan ITBM, Encik Nor Azanizan Anwar pula berkata, Pertandingan Mencungkil Bakat Perantis Jurubahasa Berturutan yang diadakan oleh pihak ITBM ini adalah untuk meramaikan jurubahasa dalam negara kita selain memberikan kesedaran kepada masyarakat bahawa jurubahasa merupakan satu bidang kerjaya yang boleh diceburi.

Melalui pertandingan ini, kita tidak hanya melihat dari segi kefasihan berbahasa bahkan dari aspek profesionalisme, etika dan pemakaian bahasa yang bersesuaian. Walau bagaimanapun, kriteria yang paling penting semestinya ialah kebolehan berbahasa dan berdisiplin kerana apabila dikatakan profesional, banyak yang perlu dlihat seperti tingkah laku, disiplin dan presentable.

Tambahnya, kemahiran berbahasa yang dimiliki oleh seseorang juga sebenarnya boleh menjadi nilai tambah tetapi segelintir masyarakat tidak melihat kebolehan ini sebagai ruang dan peluang tetapi hanya sekadar memudahkan komunikasi.

Jurubahasa di luar sana boleh berdaftar dengan ITBM kerana pihak ITBM juga menyediakan platform kepada mereka untuk menjadi jurubahasa sambilan bagi melakukan kerja-kerja terjemahan bagi pihaknya.

Pertandingan Mencungkil Bakat Perantis Jurubahasa oleh pihak ITBM ini akan bermula pada 1 Mac 2023 hingga 30 April 2023 dan pelbagai hadiah menarik ditawarkan bagi para pemenang. Bagi sesiapa yang berminat, bolehlah melayari segala bentuk platform media sosial ITBM bagi mengetahui dengan lebih lanjut tentang syarat penyertaan dan maklumat lain. Pihak ITBM juga akan menyediakan satu sesi taklimat ringkas sebelum pertandingan ini bermula.


Antara Kata Ganda dengan Kata Jamak

Kata ganda (reduplicated words) ialah kata yang dihasilkan melalui proses pengulangan seluruh atau sebahagian kata dasar. Sila lihat contoh yang berikut:

Kata jamak (plural words) ialah kata yang mendukung makna bilangan lebih daripada satu. Sila lihat contoh yang berikut:

Apakah hubungan antara kata ganda dengan kata jamak? Ada kata jamak yang tidak boleh diikuti oleh kata ganda penuh. Sila lihat contoh yang berikut:

1a.  *Dua/Kedua-dua orang petugas-petugas baharu itu rajin.

1b.  Dua/Kedua-dua orang petugas baharu itu rajin.

2a.  *Kebanyakan pelancong-pelancong sopan.

3a.  *Sesetengah/Sebilangan jiran-jiran sedia menolong kita.

3b.  Sesetengah/Sebilangan jiran sedia menolong kita.

4a.  *Beratus-ratus orang-orang menghadiri majlis itu.

4b.  Beratus-ratus orang menghadiri majlis itu.

5a.  *Banyak/Ramai tetamu-tetamu datang awal.

6a.  *Hubungan dalam kalangan guru-guru baik.

7a.  *Kerjasama antara murid-murid membanggakan.

7b.  Kerjasama antara murid membanggakan.

8a.  *Persatuan pengakap-pengakap itu aktif.

9a.  *Kumpulan murid-murid itu bergotong-royong.

9b. Kumpulan murid itu bergotong-royong.

Ada kata yang dapat mendukung maksud kolektif atau jamak dan tidak boleh digandakan. Sila lihat contoh yang berikut:

11c.  Dia merupakan belia yang berwawasan.

12a.  *Rakyat-rakyat kita harus bersifat setia.

13a.  *Remaja-remaja penting kepada negara.

Ada kata jamak yang tidak boleh digandingkan dengan kata ganda penuh dalam ayat. Sila lihat contoh yang berikut.

16a.  *Kelawar-kelawar bergantung di dalam gua.

16b.  Kelawar bergantungan di dalam gua.

17a.  *Rumah-rumah di sana cantik-cantik.

Ada kata ganda separa yang tidak boleh digandingkan dengan kata jamak. Sila lihat contoh yang berikut:

18a.  *Dia membeli banyak sayur-sayuran.

Ada kata ganda semu yang tidak dapat diikuti kata ganda penuh. Sila lihat contoh yang berikut:

Ada kata ganda semu yang boleh didahului oleh kata jamak. Sila lihat contoh yang berikut:

21a.  Beberapa ekor rama-rama ditangkapnya.

Ada kata jamak yang tidak boleh diikuti kata ganda penuh tetapi boleh diikuti oleh kata ganda lain. Lihat contoh yang berikut:

22a.  *Hubungan antara guru-guru itu baik.

22b.  Hubungan antara adik-beradik itu baik.

23a.  Hubungan antara kedua-dua orang itu baik.

23b.  *Hubungan antara kedua orang itu baik.

24a.  Perpaduan antara beratus-ratus orang sukar dipelihara.

24b.  *Perpaduan antara beratus orang sukar dipelihara.

Ada kata jamak yang tidak boleh diikuti kata ganda penuh tetapi boleh diikuti oleh kata ganti nama diri yang jamak. Sila lihat contoh yang berikut:

25a.  *Hubungan antara guru-guru itu baik.

25b.  Hubungan antara kami / kita / mereka baik.

Satu hal yang menarik ialah kata kekurangan yang ada kalanya bermaksud jamak, dan ada kalanya tidak. Sila lihat contoh yang berikut:

26a.  *Dia kekurangan buku-buku rujukan.

Dalam ayat 25a, kata kekurangan mendukung maksud jamak, dan maknanya ialah ‘tidak cukup mempunyai sesuatu’ (short of/lack of). Namun demikian, dalam situasi lain, kata kekurangan mendukung maksud “kelemahan” atau “ketidaksempurnaan” (weakness, defect) yang mungkin bersifat mufrad atau jamak. Sila lihat contoh yang berikut:

27a.  Dia mempunyai satu kekurangan yang ketara.


Risalah Iklan Perniagaan: Fakta atau Auta?

Untuk mendapatkan maklumat terkini, ikuti kami melalui Telegram

Musim perayaan bakal menjelang tidak lama lagi. Umat Islam di seluruh dunia akan menyambut bulan Ramadan dan seterusnya meraikan Hari Raya Aidilfitri. Di Malaysia, suasana meriah ini mulai terasa bahangnya sejak awal tahun baharu lagi apabila pelbagai iklan menjual baju dan kuih raya telah dikongsikan di media sosial. Selain itu, promosi memiliki kereta baharu turut diiklankan dengan pemberian pelbagai hadiah dan diskaun hebat.

Risalah iklan seperti “Beli satu, percuma satu”, “Hadiah misteri untuk setiap pembelian yang bernilai lebih RM100”, “Pembelian gerenti lulus tanpa penjamin,” “Kurus sebelum raya” dan “Segak semasa raya” antara slogan yang popular digunakan oleh para pengusaha dan diyakini mampu menarik perhatian kelompok masyarakat Malaysia Madani.

Hal ini bersesuaian dengan fungsi laras bahasa iklan yang bertujuan untuk memaklumkan maklumat kepada pengguna tentang sesuatu produk. Oleh itu, pemilihan diksi yang digunakan adalah untuk mengekspresikan khalayak agar tertarik dengan produk yang dipasarkan. Dengan kata lain, penggunaan laras iklan menjadi medium komunikasi yang sangat akrab dengan masyarakat.

Justeru itu, dalam hal ini masyarakat perlu peka dan bijak mengutamakan keperluan berbanding dengan kehendak masing-masing. Hal Ini kerana menurut Kamaruddin Husin (1995), iklan yang baik akan dapat mengubah sikap dan mampu mempengaruhi pengguna untuk membeli barangan yang diperkenalkan.

Asmah Haji Omar (2007), telah menyenaraikan empat jenis iklan, iaitu iklan jawatan, iklan sebut harga atau tender, iklan kempen dan iklan perniagaan. Pada pendapat penulis, iklan perniagaan adalah laras bahasa dominan yang mempunyai elemen pemujukan ataupun persuasif dan kaedah pernyataan menakjubkan yang mampu mempengaruhi orang lain untuk mempercayai dan membeli produk berkenaan.

Misalnya, risalah iklan produk kecantikan dengan menggunakan frasa “Anda ingin kulit wajah yang putih, licin dan gebu?, “Kurus tanpa diet dengan XYZ”, dan “Putih sekelip mata selepas sekali penggunaan”. Frasa yang kaya dengan penggunaan kata adjektif ini merupakan wacana yang ampuh dan dijadikan sebagai agen pemujuk untuk menarik kuasa beli khalayak.

Apabila melayari media sosial, sudah pasti akan ditemui pelbagai risalah iklan perniagaan yang menimbulkan rasa teruja. Kekerapan membaca risalah iklan ini akan mendatangkan perasaan untuk mengetahui lebih lanjut sesuatu produk dan seterusnya ingin mencuba dan membeli barangan tersebut. Hal ini menunjukkan bahawa frasa ayat yang impresif dan kadang kala diadun dengan animasi serta audio moden yang diilhamkan oleh pengusaha berjaya menggambarkan ilusi menjadi realiti. Strategi sebegini sangat diperlukan untuk menyampaikan mesej khasnya kepada kelompok sasaran.

Selain itu, restoran makanan segera turut mencipta slogan yang kreatif bagi menggambarkan identiti perniagaan yang dijalankan seperti KFC dengan slogan ikoniknya, iaitu  “Sedap Hingga Menjilat Jari”. KFC meyakinkan khalayak bahawa impak produknya akan membuatkan pelanggan menjilat jari kerana menikmati keenakan set hidangannya. Pernyataan bersifat pemujukan ini berjaya kerana KFC telah membuktikan restoran tersebut mempunyai pembeli tegar yang sangat ramai.

Namun begitu, demi menghormati perasaan pelanggan dan mengikut protokol kesihatan dunia, KFC telah menghentikan sementara penggunaan slogan tersebut kerana dikatakan memberikan ancaman kepada masyarakat dan tidak peka akan penularan wabak COVID-19 (https://www.astroawani.com/gaya-hidup/kerana-covid19-kfc-henti-sementara-guna-slogan-hingga-menjilat-jari-257513). Hal ini menunjukkan bahawa ayat pada risalah menjadi unsur penting dalam sesebuah iklan perniagaan yang mampu menimbulkan kesan reaksi sama ada positif ataupun negatif.

Pegawai pemasaran juga memainkan peranan dalam menjayakan risalah iklan perniagaan. Golongan ini mempunyai keterampilan yang menarik dan mempunyai tanggungjawab untuk memberikan maklumat yang tepat kepada para pelanggan. Jika menjual produk kecantikan, akan ditampilkan seseorang yang mempunyai kulit mulus. Jika menjual produk kesihatan pula akan ditampilkan seorang wanita yang kurus persis seorang model.

Dengan kata lain, pegawai pemasaran ini dihadirkan dengan pakej  lengkap untuk memberikan keyakinan kepada khalayak bahawa produk yang dijual akan memberikan kesan yang baik. Adalah tidak mustahil sekiranya pelanggan mudah tertawan dengan lenggok bahasa dan cara pemujukan pegawai pemasaran kerana kemahiran mereka yang dapat menterjemahkan kandungan risalah iklan perniagaan.

Risalah iklan perniagaan yang baik akan membantu memandu masyarakat memilih produk yang berkualiti, bertahan lama dan tidak memberikan kesan negatif dalam jangka masa pendek mahupun panjang. Pengusaha yang amanah akan menggunakan ayat yang telus dan mudah difahami. Misalnya, bateri berjenama Energizer yang menggunakan ayat promosi sebagai bateri yang paling tahan lama di dunia dan juga jenama Ridsect, yang berkesan membunuh nyamuk sememangnya diyakini kebenarannya oleh para pelanggan. Impak ayat-ayat promosi ini juga dapat membina kepercayaan masyarakat kerana produk tersebut seiring dengan isi kandungan pada risalahnya.

Walaupun begitu, tidak dinafikan bahawa persaingan dalam perniagaan menyebabkan pengusaha bersikap agresif memasarkan produk sehingga menggadai kesopanan dan kesusilaan. Masyarakat dihidangkan dengan ayat yang berbaur lucah yang disertai dengan imej yang mencolok mata. Media sosial yang boleh dicapai tanpa batasan menyebabkan ayat-ayat iklan sebegini sampai kepada pengetahuan golongan kanak-kanak dan remaja.

Perasaan ingin tahu terhadap penggunaan istilah yang digunakan itu boleh membawa kepada penerokaan yang baharu kepada mereka. Jika tiada pemantauan, golongan ini boleh terjerumus ke kancah kemaksiatan atau kebejatan sosial. Oleh itu, rasa kekhuatiran masyarakat perlu diekspresikan dengan tindakan agar pengusaha sedar atas kesilapan bermain dengan ayat yang tidak kena pada caranya.

Selain itu, kegusaran juga melanda apabila terdapat segelintir pengusaha yang menggunakan bahasa hiperbola dan bahasa yang mempunyai maksud tersembunyi mengenai sesuatu produk dengan tujuan melakukan barangan jualan. Penggunaan ayat yang melampaui batas dan tidak masuk akal adalah sesuatu perkara yang menjengkelkan. Hal ini perlu dipandang serius kerana boleh mendatangkan kecelaruan makna.

Masyarakat yang mudah terpedaya akan membeli tanpa memahami kandungan sebenar produk tersebut. Risiko yang tidak disedari oleh pengusaha dalam kelompok ini ialah produk tersebut boleh mendatangkan kemudaratan kepada pengguna dan malangnya masyarakat hilang kepercayaan dan mengabaikan risalah iklan perniagaan pada syarikat lain yang mengikut garis panduan pengiklanan dengan betul. Janganlah disebabkan setitik nila, rosak susu sebelanga.

Tidak dinafikan bahawa kandungan pada risalah perniagaan sangat penting bagi pengusaha untuk menampilkan maklumat pada produk yang dikeluarkan. Namun begitu, penguasa perlu bijak dan tidak bersikap keterlaluan dalam mempromosikan barangan. Janganlah menjadi seperti lidah bercabang sehingga sanggup memutarbelitkan fakta menjadi auta. Risalah iklan perniagaan perlu bersifat mendidik dan membuat pernyataan yang benar. Perkara ini tidak menjadi masalah jika sesebuah syarikat mengikut tatacara kelola yang betul tetapi yang membimbangkan adalah kepada pengusaha yang tidak mempedulikan hal tersebut demi mengaut keuntungan.

Oleh itu, timbul juga sedikit persoalan apabila risalah perniagaan kecantikan yang melampau dengan menggunakan ayat-ayat bombastik dan muluk-muluk mendapat kelulusan edaran kepada masyarakat. Hal ini kerana jika dibiarkan boleh merosakkan minda, mengganggu perbelanjaan isi rumah dan menjadikan masyarakat dalam kealpaan. Oleh itu, risalah iklan perniagaan yang diedarkan mestilah ditapis bagi memastikan pengusaha tidak melanggar prinsip etika dan budaya masyarakat Malaysia Madani. Pengusaha yang ditegur pula janganlah seolah-olah seperti longgar sendat, lapang bertukul. Walaupun risalah iklan perniagaan nampak seakan-akan tiada kepentingan tetapi sebenarnya memberikan impak yang besar kepada masyarakat.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


“Insya-Allah” dari Aspek Ejaan dan Pengertian

Untuk mendapatkan maklumat terkini, ikuti kami melalui Telegram

Istilah “insya-Allah” sering diberi teguran dan penjelasan pengertiannya oleh Dewan Bahasa dan Pustaka (DBP) kepada masyarakat. Walau bagaimanapun, kesilapan ejaan ini masih berlaku lagi dalam kalangan masyarakat. Hal ini membuktikan bahawa masyarakat tidak cakna akan tatabahasa dan ejaan bahasa Melayu.

Mengikut huraian Kamus Dewan Edisi Keempat, istilah “insya-Allah” bererti “Jika diizinkan Allah“ dan Wikipedia pula memberikan ertinya sebagai “Jika Allah menghendaki”. Hal ini menunjukkan bahawa kita tidak mengetahui tentang masa hadapan atau apa-apa yang akan berlaku kepada kita.

Selain itu, hal ini juga menunjukkan bahawa manusia mempunyai rencana, namun hanya Allah SWT yang mempunyai kuasa menentukannya. Oleh yang demikian, perkataan “insya-Allah” menunjukkan kerendahan hati seseorang hamba, sekali gus kesedaran akan kekuasaan Allah.

Menurut kata-kata Baba Ismail Sepanjang dari Pondok Pattani, amalan akhlak mulia ini perlu dilakukan oleh setiap orang yang menghendaki kemurnian hidup, iaitu apabila hendak melakukan sebarang kerja hatta apa-apa sekalipun, ucaplah “Bismillahirrahmanirrahim”, apabila selesai melakukan sesuatu pekerjaan ucaplah “Alhamdulillah”, dan apabila ingin melakukan sesuatu pekerjaan atau mengucapkan janji, katakan “insya-Allah”.

“Insya-Allah” ialah suatu istilah yang cukup terkenal dan selalu digunakan oleh orang Melayu. Istilah ini sering digunakan berkaitan dengan janji. Selalunya apabila kita berjanji, orang yang perlu menunaikan janji itu akan berkata “insya-Allah” bagi memberikan kefahaman kepada si penerima janji itu bahawa pasti akan terjadi dengan keizinan Allah SWT.

Penyalahgunaan istilah ini kini telah menjadi begitu ketara sehinggakan jika istilah ini digunakan, masih lagi suatu pernyataan yang samar-samar dan tidak muktamad. Dapat difahami di sini bahawa penggunaan istilah ini selalunya digunakan untuk melepaskan diri atau sebagai jawapan tidak pasti untuk orang yang menerima janji.

Penggunaan istilah ini juga sebagai usaha untuk membujuk orang yang menerima janji itu agar tidak sakit hati atau merajuk. Yang sebenarnya, sebagai orang Islam, istilah “insya-Allah” adalah sesuatu yang amat besar maknanya dan maksudnya. Oleh sebab itulah ejaan penggunaannya hendaklah tepat mengikut linguistik bahasa Melayu dan betul sebutan tajwid dalam bahasa Arab.

Tegasnya, maksud sebenar istilah ini adalah dalam konteks berjanji melainkan dihalang atau dibatalkan oleh Allah SWT. Situasi ini dapat dikaitkan dengan satu frasa yang juga cukup popular dalam kalangan orang Melayu apabila sesuatu perkara terjadi.

Berhubung dengan istilah “insya-Allah”, pelbagai persoalan muncul dari sudut tatabahasa dan ejaan. Dalam hal ini, pihak DBP sentiasa memberikan penjelasan yang padat, ringkas, dan tepat. Lihat beberapa contoh soalan seperti yang berikut:

Assalamualaikum, antara tiga pernyataan di bawah, yang manakah betul mengikut penilaian tatabahasanya?

Jawapan dari pihak DBP adalah seperti yang berikut dan pihak yang bertanya telah mengucapkan ribuan terima kasih atas penjelasan yang diberikan.

(Jawapan ini dalam konteks tatabahasa dan bukan ejaan).

Yang manakah betul bagi ejaan “insya-Allah”, “insyaAllah” atau “in sha Allah”?

Apakah ejaan sebenar bagi istilah “insya-Allah” atau “insyaAllah” atau “insyaallah”?

Mengikut Kamus Dewan Edisi Keempat, ejaan yang betul ialah “Insya-Allah” (bagi permulaan ayat) dan “insya-Allah” bagi pertengahan ayat.

Ketidakcaknaan pembaca dan penulis di media sosial membuatkan kaedah penulisan, khususnya ejaan menjadi haru-biru. Masing-masing ingin menunjukkan kebolehan dan kepandaian namun sebaliknya mereka tidak ingin mengikuti pernyataan yang dikeluarkan oleh pihak DBP. Berhubung dengan isu di atas, DBP merumuskan bahawa jawapan bagi ejaan yang tepat ialah “insya-Allah”.

Perhatikan beberapa frasa ayat di bawah. Warga maya perlu prihatin dengan pernyataan DBP sebagai pusat penggubalan ejaan dan bahasa Melayu.

Jawapan sebenar bagi ayat di atas ialah (b), iaitu “Insya-Allah” saya datang.

Sering kali pembaca di media sosial berasa pelik akan perkembangan tatabahasa dan ejaan pada masa ini. Yang sebenarnya, pihak DBP sudah menyiapkan hukum DM berhubung dengan tatabahasa dan ejaan ini tetapi banyak dalam kalangan pengguna media sosial yang masih tidak begitu peka akan perkembangan bahasa mutakhir ini, maka muncullah pelbagai kekeliruan. Contohnya seperti yang berikut:

Selamat sejahtera. Soalan saya berkaitan dengan perkataan “insya-Alah”. Yang manakah ejaan yang betul, “insya-Allah” atau “insyaAllah”?

Biarpun pertanyaan ini agak kecil tetapi apabila dimuat naik sebagai bahan di media sosial telah menjadi sangat penting. Pihak DBP mengatakan bahawa ejaan “insya-Allah” adalah tepat.

Apakah ejaan terkini bagi perkataan “insya-Allah” atau “in sha Allah”?

Di media sosial seperti Facebook, Instagram, TikTok dan pelbagai lagi, mereka sering kali melakukan kesalahan dalam penggunaan ejaan bagi istilah “insya-Allah”. Penegasan untuk jawapan bagi soalan istilah di atas yang tepat ialah “insya-Allah”.


Ajaibnya Susunan Kata

Untuk mendapatkan maklumat terkini, ikuti kami melalui Telegram

Susunan kata dalam frasa diatur sedemikian untuk mendukung maksud tertentu. Biasanya susunan kata dalam sesuatu frasa bersifat tetap dan tidak dapat diubah. Namun demikian, ada kalanya usaha untuk menterbalikkan susunan kata dalam sesuatu frasa mendatangkan maksud yang sama atau berbeza. Sila lihat contoh yang berikut:

1a. Dia datang lambat.
1b. Dia lambat datang.

2a. Dia amat/sungguh/sangat pandai.
2b. Dia pandai amat/sungguh/sangat.

Dalam kelompok ayat 1, adverba lambat boleh berada di hadapan atau di belakang kata kerja seperti datang tanpa mengubah maksudnya. Dalam kelompok ayat 2, kata penguat bebas amat, sungguh dan sangat boleh berada di hadapan atau di belakang kata adjektif seperti pandai tanpa mengubah maksudnya.
Walau bagaimanapun, perubahan dari segi susunan kata dalam sesuatu frasa nama biasanya merobah maksudnya. Sila lihat contoh yang berikut:

3a. Dia suka makan kuning telur.
3b. Telur kuning dijadikan hiasan dalam majlis itu.

4a. Langit biru pada hari ini menandakan cuaca yang cerah.
4b. Dia membeli cat berwarna biru langit.

5a. Dia menternak ayam daging.
5b. Dia suka makan daging ayam.

6a. Air matanya berhamburan jatuh.
6b. Mata air itu ialah sumber air bersih bagi kampung itu.
6c. Mata airnya telah meninggalkannya.

7a. Pokok bunga itu tumbuh subur.
7b. Bunga pokok itu harum.

8a. Dia guru pembimbing muridnya.
8b. Dia pembimbing guru di institut pendidikan guru.

9a. Dia tidak mengetahui pokok pangkal kejadian itu.
9b. Pangkal pokok itu mereput.

10a. Berita itu telah disebarkan kepada orang ramai.
10b. Ramai orang berada di pasar.

11a. Kebanyakan orang suka bersukan.
11b. Orang kebanyakan duduk di belakang golongan bangsawan.

Dalam kelompok ayat 3, kuning telur ialah bahagian kuning pada telur, manakala telur kuning ialah telur yang berwarna kuning. Dalam kelompok ayat 4, langit biru ialah langit yang berwarna biru, manakala biru langit ialah sejenis warna. Dalam kelompok ayat 5, ayam daging ialah spesies ayam tertentu, manakala daging ayam bererti daging daripada ayam. Dalam kelompok ayat 6, air mata ialah air yang keluar dari mata, manakala mata air ialah tempat air terbit dari tanah atau kekasih (bahasa percakapan). Dalam kelompok ayat 7, pokok bunga ialah pokok yang berbunga, manakala bunga pokok bererti bunga pada pokok. Dalam kelompok ayat 8, guru pembimbing ialah guru yang membimbing murid, manakala pembimbing guru ialah pendidik atau jurulatih yang membimbing guru. Dalam kelompok ayat 9, pokok pangkal ialah sebab-sebab utama, manakala pangkal pokok ialah bahagian bawah pokok. Dalam kelompok ayat 10, orang ramai ialah masyarakat umum, manakala ramai orang ialah banyak orang. Dalam kelompok ayat 11, kebanyakan orang ialah sebilangan besar orang, manakala orang kebanyakan bererti orang biasa.
Ada kalanya perbezaan susunan kata dalam frasa membezakan rangkaian kata biasa daripada simpulan bahasa. Sila lihat contoh yang berikut:

12a. Dia bersifat panjang tangan.
12b. Tangan panjangnya membolehkannya mengambil barangan di rak teratas.

13a. Dia bersifat besar kepala.
13b. Kepala besarnya menandakan dia menghidap penyakit tertentu.

Dalam kelompok ayat 12, simpulan bahasa panjang tangan bererti tabiat suka mencuri, manakala rangkaian kata biasa tangan panjang ialah keadaan tangan yang sedia panjang. Dalam kelompok ayat 13, simpulan bahasa besar kepala bererti sifat sombong, manakala rangkaian kata biasa kepala besar ialah kepala yang sedia besar atau kepala yang besar sebagai akibat dihinggapi penyakit tertentu.
Perubahan susunan kata mungkin melibatkan frasa nama atau frasa lain. Sila lihat contoh yang berikut:

14a. Dia minum air.
14b. Air minum itu suam.

15a. Dia langsung tidak mahu balik ke kampung.
15b. Dia menolak pelawaan itu secara tidak langsung.

16a. Dia pernah tidak berehat sepanjang hari.
16b. Dia tidak pernah berehat sepanjang hari.

17a. Dia pasti tidak mahu menyertai program itu.
17b. Dia tidak pasti mahu menyertai program itu.

Dalam kelompok ayat 14, frasa minum air ialah perbuatan minum air manakala air minum ialah air yang diminum. Dalam kelompok ayat 15, frasa langsung tidak bererti sama sekali tidak, manakala frasa tidak langsung bererti tidak nyata atau tidak terus. Dalam kelompok ayat 16, frasa pernah tidak bererti ada kalanya tidak, manakala tidak pernah bererti langsung tidak berlaku. Dalam kelompok ayat 17, frasa pasti tidak bererti tentu sekali tidak, manakala frasa tidak pasti bererti tidak tentu lagi.
Ada kalanya perubahan susunan kata dalam frasa melibatkan perspektif yang berbeza. Sila lihat contoh yang berikut:

18a. Dia ketua polis balai.
18b. Dia ketua balai polis.

19a. Itu pejabat pos besar.
19b. Itu pejabat besar pos.

Bagi kelompok ayat 18, ketua polis balai bererti ketua pegawai polis di balai, manakala ketua balai polis bererti ketua di balai polis. Dalam kelompok ayat 19, frasa pejabat pos besar bererti pejabat pos yang besar, manakala frasa pejabat besar pos bererti pejabat besar bagi perkhidmatan pos.
Ada kalanya susunan kata dalam frasa tertentu terikat dengan budaya masyarakat Melayu dan tidak boleh diubah dengan sesuka hati. Sila lihat contoh yang berikut:

20a. Kerusi meja sudah tersusun.
20b. *Meja kerusi sudah tersusun.

21a. Sudu dan garpu tersusun rapi di atas meja.
21b. *Garpu dan susu tersusun rapi di atas meja.

22a. Dia membeli pinggan mangkuk.
22b. *Dia membeli mangkuk pinggan.

23a. Tuan-tuan dan puan-puan dipersilakan duduk.
23b. *Puan-puan dan tuan-puan dipersilakan duduk.

24a. Perkara yang sulit dan persendirian tidak harus didedahkan kepada
umum.
25b.*Perkara yang persendirian dan sulit tidak harus didedahkan kepada
umum.

Bagi kelompok ayat 20 hingga 25, susunan kata dalam frasa kerusi meja, sudu dan garpu, pinggan mangkuk, tuan-tuan dan puan-puan, dan sulit dan persendirian merupakan susunan kata yang sejadi (natural) mengikut budaya masyarakat Melayu dan tidak boleh diterbalikkan.


Bicara Warkah Perjanjian Melayu Lama Pikat Generasi Baharu

Untuk mendapatkan maklumat terkini, ikuti kami melalui Telegram

Serdang – Program Bicara Ilmu “Struktur Warkah Perjanjian Melayu Lama Abad ke-19“ anjuran Muzium Warisan Melayu, Fakulti Bahasa Moden dan Komunikasi (FBMK), Universiti Putra Malaysia (UPM) menarik minat khalayak di luar jangkaan yang terdiri daripada generasi baharu negara.

Pada awalnya, program ini menyasarkan 100 peserta sahaja. Namun begitu, jumlah penyertaannya mencecah hampir sekali ganda daripada sasaran asal dengan fokus audiens yang tidak berganjak.

Bicara ilmu tersebut telah disampaikan oleh Pensyarah Kanan, Fakulti Pengajian Pendidikan, UPM, Dr. Azhar Md Sabil secara hibrid di Muzium Warisan Melayu UPM, dan dikendalikan oleh Dr. Sharil Nizam Sha’ri, Pensyarah Kanan, UPM, sebagai moderator.

Yang menariknya, program ini dimulakan dengan surah an-Nahl, ayat 92, iaitu berhubung dengan keutamaan memelihara perjanjian.

“Dan janganlah kamu seperti perempuan yang menguraikan benang yang sudah kukuh dipintalnya sehingga tercerai-berai kembali – dengan menjadikan perjanjian sebagai alat penipuan antara kamu disebabkan adanya golongan yang lebih ramai berbanding dengan golongan yang lain. Sesungguhnya Allah mahu menguji kamu dengan hal demikian dan pasti akan dijelaskan kepada kamu pada hari kiamat berkenaan apa yang kamu perselisihkan“.

Dr. Azhar juga mengajak para peserta untuk menghargai warkah lama sebagai khazanah bangsa lantaran kesemuanya mewakili ketertinggian intelektual, sosiopolitik, dan sempadan geografi masyarakat secara tersirat dan tersurat selama ratusan tahun.

Misalnya, kesemua warkah perjanjian pada abad ke-19 memiliki struktur yang agak moden dan kandungannya lebih berfokus berbanding dengan kurun sebelum itu.

Beliau turut memetik pandangan Sasterawan Negara Muhammad Hj. Salleh pada tahun 2000, iaitu “Daya keintelektualan pengarang Melayu ketika itu kian berkembang serta mampu mengungkapkan gambaran sebenar amalan dan budaya masyarakat pada zaman tersebut”.

Selanjutnya, beliau juga menjelaskan bahawa terdapat dua kategori utama warkah abad ke-19. Kategori pertama ialah Perjanjian Diplomatik dan Pemerintahan, yang melibatkan persefahaman, persetiaan, pelantikan, perisytiharan, pengurusan, notis tawaran, dan surat kuasa. Kategori kedua pula ialah Perjanjian Sosial, yang merangkumi hutang piutang, pajakan, kontrak, wasiat, surat sumpah, ikatan pertunangan, dan ikrar pernikahan.

Meskipun berbeza, setiap warkah abad ke-19 memiliki lima struktur asas yang sama, iaitu kesemuanya kepala surat, kandungan, penutup, cap dan tandatangan. Peranan kepala surat itu menurut sarjana di British Library, Annabel T. Gallop adalah bertujuan untuk menentukan darjat dan pangkat bagi pengirim dan penerimanya.

Walau bagaimanapun, amalan menandatangani perjanjian hanya menjadi kelaziman bagi warkah abad ke-19 sahaja. Hal ini menurut Annabel T. Gallop bukanlah tradisi orang Melayu.

Beberapa warkah yang masih terpelihara ditampilkan kepada para peserta. Tambah menarik apabila sejumlah besar peserta generasi baharu boleh membaca tulisan Jawi lama pada warkah tersebut dengan amat fasih. Hal ini sekali gus meringankan kegusaran sesetengah pihak yang berasa bimbang akan tahap keprihatinan generasi baharu terhadap artifak pensejarahan bangsa Malaysia.

Antara yang dipaparkan termasuklah Perjanjian Pangkor, 1874; Wasiat Yang Dipertuan Muda Raja Ali, 1856; Surat Hutang Orang Bugis, 1858; dan Notis Tawaran Penangkapan Dol Said, 1832.

Program tersebut dinaungi oleh Naib Canselor UPM, Prof. Dato’ Dr. Mohd Roslan Sulaiman, bersama-sama barisan penasihat yang diketuai oleh Dekan, Prof. Madya Dr. Hazlina Halim, dan dijayakan oleh Penyelaras Muzium Melayu UPM, Dr. Halis Azhan Md. Hanafiah. Rakaman Bicara Ilmu yang dianjurkan secara percuma itu boleh diakses menerusi laman https://www.facebook.com/MuziumWarisanMelayu/videos/169582068759443


Universiti Malaya Juara Festival Pantun antara Asasi (FANTASI) Universiti Awam 2023


Loghat Jawa dan Banjar Selangor Perlu Diketengahkan kepada Masyarakat Muda

Kuala Lumpur –Dialek yang pelbagai di Malaysia merupakan khazanah bahasa Melayu yang amat bernilai dan perlu dipelihara. Dialek atau nama lainnya loghat merupakan kelainan dalam sesuatu bahasa yang menjadi ciri golongan tertentu dalam kalangan penutur sesuatu bahasa itu. Di Malaysia, terdapat pelbagai dialek yang dinamakan mengikut negeri di Semenanjung Malaysia selain berdasarkan golongan etnik. Sehubungan dengan itu, Selamat Pagi Malaysia @ Singgah Selangor yang berlangsung pada 4 Mac dan 5 Mac 2023 di Kampung Kunci Air Buang, Sungai Burong, Tanjung Karang, Selangor, turut membawakan satu segmen khas berkaitan dengan loghat, iaitu loghat Jawa dan Banjar Selangor.

Pengerusi Pertubuhan Jawa Parlimen Tanjong Karang, Encik Husisin Haji Tahiron Dimyati, yang merupakan antara tetamu jemputan dalam segmen tersebut berkata, kebanyakan penduduk Jawa di Tanjong Karang berasal dari Jawa Tengah, Indonesia.

Tambahnya lagi, tempat tumpuan orang yang berasal dari Jawa Tengah di negeri Selangor ialah di kawasan Kuala Selangor, Sabak Bernam dan Sekinchan.

Laras bahasa Jawa yang digunakan oleh penduduk di sini terdiri daripada bahasa halus dan bahasa kasar. Bahasa halus sama penggunaannya tetapi penggunaan bahasa kasar pula berbeza antara keturunan Ponorogo dan Pegelen.

Menurut beliau, adat dan tradisi orang Jawa tidak begitu berbeza daripada kaum Melayu dan Banjar. Sebaliknya, bahasanya berbeza dan tidak sama dengan bahasa Melayu.

Tambahnya, contohnya orang Jawa turut mempunyai adat melenggang perut seperti orang Melayu di negara ini yang dipanggil “piton-piton”, manakala bagi orang Banjar, adat ini dipanggil “melenggang parot”. Adat ini memerlukan mereka menyediakan tujuh jenis ubi yang berlainan dengan acara kemuncaknya dengan membelah kelapa.

Ahli Jawatankuasa Kampung, Encik Ahmad Maidin yang berkongsi loghat Banjar masyarakat Banjar di Tanjong Karang pula berkata, orang Banjar di sini kebanyakannya berasal dari Banjar Kalimantan.

“Sebutan bahasa Banjar berbeza daripada bahasa Melayu dan pelbagai berdasarkan keturunan seperti Banjar Keruak dan lain-lain,” jelasnya.

Kedua-dua tetamu yang dijemput dalam segmen “Loghat Jawa dan Banjar Selangor” menyatakan bahawa kebanyakan anak muda pada hari ini tidak lagi menguasai kedua-dua loghat tersebut. Bahkan, semasa di rumah, mereka juga berkomunikasi dengan mencampurkan bahasa Melayu dengan loghat tersebut dalam perbualan harian.

Walau bagaimanapun, kedua-duanya juga bersetuju bahawa loghat ini perlu diketengahkan kepada masyarakat muda agar tidak pupus dan mati pada suatu hari nanti.


Antara Bukan dengan Tidak

Untuk mendapatkan maklumat terkini, ikuti kami melalui Telegram

Kata bukan dan tidak merupakan kata nafi, iaitu kata prafrasa yang menidakkan sesuatu perkara. Dari segi penggunaannya, kata bukan menafikan frasa nama dan frasa sendi nama, manakala kata tidak menafikan frasa kerja dan frasa adjektif. Sila lihat contoh yang berikut:

Dalam kelompok ayat 1, kata nafi bukan menafikan kata nama guru. Hal ini termasuklah ayat susunan biasa dan ayat susunan songsang. Dalam kelompok ayat 2, kata nafi bukan menafikan frasa sendi nama untuk adiknya. Hal ini termasuklah ayat susunan biasa dan ayat susunan songsang.

Dalam kelompok ayat 3, kata nafi tidak menafikan kata kerja berusaha. Hal ini termasuklah ayat susunan biasa dan ayat susunan songsang. Dalam kelompok ayat 4, kata nafi tidak menafikan kata adjektif malas. Hal ini termasuklah ayat susunan biasa dan ayat susunan songsang.

Ayat yang ada kata nafi bukan dan tidak mungkin mengalami pertentangan maklumat dengan adanya kata hubung gabungan tetapi. Sila lihat contoh yang berikut:

6a.  Hadiah ini bukan untuk adiknya, tetapi untuk ibunya.

6b.  Bukan untuk adiknya tetapi untuk ibunya hadiah itu.

9a.  Dia tidak mahu bekerja keras tetapi mahu diberi kenaikan pangkat.

9b.  Tidak mahu bekerja keras tetapi mahu diberi kenaikan pangkat dia.

Dalam kelompok ayat 5 dan 6, kata nafi bukan tetap digunakan dalam ayat yang ada pertentangan maklumat antara frasa nama atau frasa sendi nama. Dalam kelompok ayat 7 dan 8, kata nafi bukan juga digunakan dalam ayat yang ada pertentangan maklumat antara frasa kerja atau frasa adjektif. Walau bagaimanapun, ada kalanya kata nafi tidak digunakan dalam ayat yang ada pertentangan maklumat antara frasa kerja (sila lihat kelompok ayat 9).

Kata nafi tidak dan bukan boleh dinafikan lagi oleh kata tidak atau bukan, dalam struktur ayat yang pelbagai rupa. Dalam hal ini, kata penegas -lah dan -kah dan kata penekan -nya mungkin ditambah pada kata nafi bukan atau tidak. Sila lihat contoh yang berikut:

10a.  Dia bukan tidak tahu bahawa adiknya bersalah.

10a.  Bukan dia tidak tahu bahawa adiknya bersalah.

10c.  Bukannya dia tidak tahu bahawa adiknya bersalah.

10d.  Bukanlah dia tidak tahu bahawa adiknya bersalah.

10e.  Bukankah dia tidak tahu bahawa adiknya bersalah?

11a.  Takkan dia tidak tahu bahawa adiknya bersalah.

11b.  Takkanlah dia tidak tahu bahawa adiknya bersalah.

12a.  Tidak boleh tidak dia akan menyertai aktiviti ini.

12b.  Bukan tidak mungkin bahawa dia akan menyertai aktiviti ini.

12c.  Bukan tidak mungkin bahawa dia tidak akan menyertai aktiviti ini.

Dalam kelompok ayat 10a hingga 10d, kehadiran kata nafi bukan dan tidak yang saling menafikan mendukung pengertian positif, iaitu “tahu”. Walau bagaimanapun, dalam ayat 10e, kehadiran kata nafi bukan dan tidak dalam ayat tanya membawa makna negatif, iaitu “tidak tahu”. Dalam kelompok ayat 11, kehadiran dua kata nafi tak dan tidak mendukung makna positif, iaitu “tahu”. Dalam ayat 12a dan 12b, kehadiran kata nafi tidak dengan tidak, dan bukan dengan tidak membawa makna positif, iaitu “menyertai”, tetapi dalam ayat 12c, kehadiran kata nafi bukan dengan dua kata nafi tidak membawa pengertian negatif, iaitu “tidak menyertai”. Dalam ayat 13, kehadiran dua kata nafi tidak dan kata nafi bukan mendukung makna yang amat positif, iaitu “pastilah bahawa dia calon kita”.

Kata nafi tidak dan bukan boleh ditambah imbuhan. Hal ini termasuklah kata dasar yang terdiri daripada tidak + kata adjektif, tidak + kata kerja, dan tidak + kata bantu. Sila lihat contoh yang berikut:

14b.  Janganlah kita menidakkan sumbangannya.

14c.  Ketidakadilan harus kita banteras.

14d.  Ketidakpercayaan daripada keluarganya menyedihkannya.

14e.  Ketidakmahuan belia untuk menceburi pertanian merugikan negara.

15a.  Mereka seia sebukan dalam hal itu.

15b.  Dia membukankan ajaran kumpulan itu.

Kata nafi tidak dan bukan boleh digandakan, dah hal tersebut ada kalanya melibatkan proses pengimbuhan juga. Sila lihat contoh yang berikut:

17a.  Jangan bercakap tentang hal yang tidak-tidak.

17b.  Setidak-tidaknya dia masih sudi bercakap dengan kita.

17c.  Dia bertidak-tidak apabila disoal siasat tentang jenayah itu.

Kata nafi bukan dapat juga membentuk kata hubung gabungan berpasangan dengan kata lain, seperti bukan sahaja … tetapi juga dan bukan sahaja … malahan. Sila lihat contoh yang berikut:

18a.  Dia bukan sahaja jahil, tetapi degil juga.

18b.  Dia bukan sahaja jahil, malahan degil.

Singkatan kata nafi tidak, iaitu tak, digunakan dalam hal tertentu. Sila lihat contoh yang berikut:

19b.  Kata berdiri ialah kata kerja tak transitif.

19c.  Ketaknormalan yang berlaku akan diselidiki oleh para pakar.

19d.  Takkanlah dia berani melawan samseng itu!


Literasi dalam Pembelajaran Bahasa Kanak-kanak Disleksia

Untuk mendapatkan maklumat terkini, ikuti kami melalui Telegram

Dalam domain pendidikan, kanak-kanak yang memerlukan sokongan atau bantuan tambahan untuk mencapai kejayaan dalam akademik digambarkan sebagai luar biasa. Antaranya termasuklah kanak-kanak yang menghidap disleksia, iaitu suatu masalah pembelajaran yang spesifik.

Kecelaruan pembelajaran ini terdiri daripada masalah disleksia, disgrafia dan diskalkulia. Disleksia merupakan kecelaruan pembelajaran yang paling lazim dalam kanak-kanak di Malaysia berbanding dengan masalah disgrafia atau diskalkulia.

Kanak-kanak disleksia mempunyai pelbagai jenis cabaran dan halangan dalam proses pembelajaran. Masalah itu dikaitkan dengan pembangunan neurologi yang mempengaruhi keupayaan individu itu untuk memproses, menyimpan dan menghasilkan semula maklumat. Oleh sebab itu, kecelaruan pembelajaran memberikan impak kepada proses kognitif kanak-kanak disleksia.

Disleksia merupakan masalah pembelajaran yang khusus kerana mempengaruhi keupayaan membaca dan menulis. Walaupun didedahkan dengan pembelajaran konvensional di dalam bilik darjah dan motivasi yang betul, mereka masih tidak akan mempunyai kefasihan membaca dan menulis seperti kanak-kanak normal. Oleh itu, disleksia lebih dikategorikan sebagai kecelaruan bahasa kerana mempengaruhi keupayaan membaca dan menulis seseorang dalam proses pembelajaran.

Kanak-kanak disleksia mungkin dapat membaca tetapi hanya membaca pada tahap yang lebih rendah daripada yang dijangkakan dari segi tahap usia dan perkembangan minda mereka. Kecekapan membacanya juga lemah dan tahap kritikalnya bergantung kepada individu. Masalah bacaan mereka bukan dipengaruhi oleh keadaan persekitaran pembelajaran atau motivasi yang diberikan oleh guru.

Walau bagaimanapun, daya deria kanak-kanak disleksia berfungsi dengan baik dan kecerdasan mereka tidak mempunyai kaitan dengan masalah pembelajaran disleksia. Hubungan kecerdasan IQ dengan kewujudan disleksia telah banyak dikaji dalam bidang penyelidikan disleksia dan penyelidik membuktikan bahawa kecerdasan IQ disleksia tidak terjejas atau kurang daripada individu normal.

Namun begitu, kanak-kanak disleksia boleh menunjukkan kecelaruan yang bersifat jangka masa pendek seperti tingkah laku, emosi, psikologikal dan sebagainya.

Persatuan Disleksia Antarabangsa (The International Dyslexia Association, IDA) menganggarkan bahawa hampir 15 hingga 20 peratus penduduk dunia mengalami sekurang-kurangnya satu atau lebih simptom disleksia.

Menurut IDA, disleksia ialah masalah pembelajaran spesifik yang dikaitkan dengan sifat neurologi. IDA juga membuktikan bahawa ada perbezaan struktur otak yang signifikan dalam kalangan kanak-kanak disleksia berbanding dengan kanak-kanak normal.

Disleksia mungkin disebabkan oleh perkembangan otak yang lambat atau kekurangan dalam domain fonologikal bahasa. Dalam pada itu, kemampuan kognitif individu disleksia juga mempunyai perkaitan dengan kekurangan tersebut.

Tahap kesukaran dalam pencapaian literasi disleksia bergantung kepada kebolehan menguasai fonetik dan fonologi, huruf dan kata serta ejaan. Ada beberapa aspek yang perlu dinilai bagi mengetahui keupayaan dan tahap literasi kanak-kanak disleksia.

Penilaian literasi itu meliputi aktiviti membaca kata tunggal, mengeja, pemahaman bacaan dan kepantasan membaca. Ada yang mencadangkan untuk membaca perkataan, mengeja, tahap kefasihan membaca dan penyahkodan untuk menilai kesukaran literasi disleksia dalam bahasa Melayu.

Penyahkodan merupakan kemampuan menyebut perkataan yang ditulis dan kemahiran ini tidak mempunyai hubungan dengan kecerdasan umum. Penyelidik membuktikan bahawa penyahkodan sebagai “kemahiran memproses tahap rendah” dan pemahaman sebagai “kemahiran memproses tahap lebih tinggi”.

Kemahiran ini dapat dinilai dengan ujian membaca dan ejaan. Contoh masalah literasi bagi kedua-kedua aspek penyahkodan dan pemahaman ini ialah penguasaan yang rendah dalam pengenalan huruf bahasa Melayu.

Pengetahuan huruf−bunyi terbukti menjadi petunjuk utama yang sangat baik dalam menilai pencapaian membaca dan mengeja kerana kanak-kanak yang belajar huruf-bunyi dengan mudah lebih cenderung mempunyai kemahiran fonologi yang baik.

Pengetahuan huruf menyumbang kepada kemahiran penyahkodan dalam pengajaran kanak-kanak prasekolah dan tadika dari aspek kesedaran fonemik. Pengetahuan mengenai huruf atau bunyi ialah prasyarat penting untuk kanak-kanak mempelajari bacaan dan ejaan dalam ortografi abjad seperti bahasa Inggeris.

Kanak-kanak disleksia turut menghadapi cabaran dalam menyesuaikan bunyi dengan huruf yang tertentu. Contohnya, bunyi /pa/ dan /ba/, bunyi /ta/ dan /da/. Hal ini disebabkan oleh kesedaran fonologi atau pemprosesan fonologikal yang lemah dalam kalangan mereka.

Kajian yang dijalankan oleh Fawcett dan Nicolson (1994) mendapati bahawa kanak-kanak yang didiagnosis dengan masalah disleksia lebih perlahan dalam penamaan warna, nombor dan huruf daripada kanak-kanak normal.

Mereka juga tidak mempunyai kemahiran membaca yang setaraf dengan tahap usia mereka dan hal ini secara langsung menunjukkan bahawa mereka akan mempunyai masalah bacaan yang berterusan.

Oleh itu, kanak-kanak disleksia perlu menguasai pengetahuan huruf untuk mengembangkan kemahiran membaca. Mereka perlu mengaplikasikan pemahaman huruf dalam bacaan. Kelemahan dalam keseluruhan pendekatan bahasa ialah punca ketiadaan instruksi fonik yang sistematik pada tahap awal.

Kemampuan mengenal perkataan dengan cepat dan tepat disebut sebagai pemprosesan leksikal dan kemahiran ini penting dalam proses membaca. Oleh itu, kaedah terbaik untuk menilai pengenalpastian huruf adalah dengan menggunakan ujian membaca satu perkataan yang menghalang penggunaan psikolinguistik, gambar dan isyarat mengikut konteks.

Lee dan Wheldall (2011) mengkaji pemerolehan kosa kata bahasa Melayu dan mendapati bahawa pengetahuan suku kata dan penggabungan fonem ialah petanda pemerolehan kosa kata yang signifikan. Hal ini menunjukkan bahawa kedua-dua suku kata dan fonem penting dalam pemerolehan kosa kata bahasa Melayu.

Mereka juga menganalisis kesalahan bacaan dan membuktikan bahawa kesalahan bacaan banyak dilakukan oleh kanak-kanak disleksia kerana mereka tidak mempunyai pengetahuan dan kebolehan yang cukup dalam aspek segmentasi huruf dan bunyi.

Dalam kemahiran mengeja, kanak-kanak perlu menguasai bunyi dan huruf. Pada tahap asas mengeja, mereka akan belajar untuk mewakili bunyi dengan huruf dan pembelajaran ini memerlukan pemetaan dua arah antara aspek fonologi dengan simbol bertulis. Proses ini yang banyak mencabar kanak-kanak disleksia yang mempunyai kecelaruan dalam kemahiran fonologi.

Secara umumnya, kanak-kanak perlu memperoleh pengetahuan tentang hubungan antara bunyi dan huruf dan pengetahuan ini memerlukan pembelajaran fonologi dalam bahasa. Selepas menguasai kemahiran asas ini, kanak-kanak akan melambangkan dan menyesuaikan bunyi dengan huruf, iaitu simbol bunyi.

Kesukaran literasi kanak-kanak disleksia dapat dilihat dari segi ejaan. Mereka mempunyai masalah dalam membunyikan suka kata secara serentak dalam bacaan. Secara umumnya, pengetahuan grafem−fonem secara eksplisit dan segmentasi suku kata penting dalam penguasaan bahasa.

Kemahiran mengeja juga mensyaratkan kanak-kanak disleksia untuk mengetahui hubungan fonologi dengan fonem. Kemahiran ejaan juga lebih sukar untuk dikuasai kerana tidak boleh menggunakan konteks. Oleh sebab itu, kanak-kanak disleksia lebih mempunyai kesukaran untuk mengeja.

Di samping itu, kemahiran ejaan juga mempertimbangkan daya memori kanak-kanak disleksia. Faktor ini ditekankan dalam kemahiran mengeja kerana proses ini berkaitan dengan pengintegrasian kognitif dan kinestetik. Tambahan pula, ada perbezaan yang signifikan dalam sifat kesalahan ejaan kepada kanak-kanak disleksia.

Mereka menunjukkan lebih banyak kesalahan “fonetik yang tidak dapat diterima” daripada kanak-kanak normal. Dalam kata lain, kesalahan ini merujuk kekurangan penguasaan fonetik. Mereka mungkin belum menguasai representasi fonologi tetapi menggunakan strategi penamaan huruf untuk mengeja secara fonologi.

Kesimpulannya, kanak-kanak disleksia mampu untuk mempertingkatkan kebolehan literasi, khususnya dalam bacaan dan tulisan. Mereka perlu diberi keutamaan dalam penyediaan pengalaman pembelajaran yang baharu dan holistik serta keseronokan supaya tidak ketinggalan banyak dalam pembelajaran.

Guru juga boleh menyampaikan pengajaran mereka dengan melibatkan murid dalam aktiviti pembelajaran yang berbentuk multisensori. Pengamalan pengajaran yang menggunakan pelbagai input sensori murid yang berbeza seperti  visual, auditori, taktil dan kinestetik mampu meningkatkan lagi kualiti dan hasil pembelajaran tersebut.

Selain itu, guru perlu merancang bahan pengajaran dan menyediakan suasana pembelajaran yang seronok dan interaktif untuk memudahkan proses pembelajaran murid. Misalnya, penggunaan buku bergambar, bahan audio dan video, lukisan, permainan, nyanyian, cerita dan seni. Kaedah ini mempunyai potensi untuk memudahkan pemikiran, pembelajaran, dan pembinaan literasi kanak-kanak disleksia.


Kerjasama Ahli Persatuan Munsyi Dewan (Jawi) dalam Penerbitan Kamus Dewan Perdana Edisi Kedua

Untuk mendapatkan maklumat terkini, ikuti kami melalui Telegram

Kuala Lumpur – Kamus diibaratkan sebagai khazanah ilmu yang unggul dan ulung bagi menggambarkan peradaban tamadun sesuatu bangsa dan negara. Kehebatan dan keunggulan kamus terbitan Dewan Bahasa dan Pustaka (DBP) pula memang tidak dapat disangkal lagi dalam kalangan masyarakat yang sentiasa menjadikan kamus terbitan DBP sebagai bahan rujukan utama.

Sehubungan dengan itu, Bahagian Perkamusan, DBP, telah mengundang Ahli Persatuan Munsyi Dewan (Jawi) ke Wisma DBP untuk sesi perkongsian ilmu, iaitu program “Bersahabat dengan Kamus“. Penganjuran program ini hasil rentetan daripada Muzakarah Jawi yang telah diadakan pada 18 Disember 2022.

Kamus Dewan Perdana dipilih dan dikongsikan cara penggunaannya dalam program tersebut. Pegawai kanan dari Bahagian Perkamusan, iaitu Puan Siti Norsuhaila Samsudin, yang dibantu oleh Puan Rohana Abdul Rahman, Tuan Syed Mohd. Yasir Syed Ahmad dan Puan Farah Idayu Johari turut terlibat dalam sesi perkongsian ilmu ini dengan Ahli Persatuan Munsyi Dewan (Jawi).

Program yang berlangsung selama setengah hari di Wisma DBP, dan disertai oleh 20 orang peserta daripada Ahli Persatuan Munsyi Dewan (Jawi), iaitu guru KAFA, guru Pendidikan Islam dan pensyarah Bahasa Melayu dari Institut Pendidikan Guru Malaysia mendapat sambutan yang baik dan berlangsung dengan jayanya.

Antara tujuan program ini dilaksanakan termasuklah untuk memahami dan mendalami cara penggunaan kamus yang betul serta berkesan oleh guru di dalam bilik darjah dengan pelajar sekolah. Selain itu, program ini juga dapat mempromosikan Kamus Dewan Perdana yang merupakan produk kamus terlaris yang terkini terbitan DBP.

Terlebih dahulu, menerusi ucapan alu-aluan Pengarah Jabatan Pembinaan Bahasa dan Sastera DBP, yang diwakili oleh Encik Mohd Fadzli Tajuid (Ketua Bahagian Peristilahan dan Leksikologi), kerjasama amat diperlukan daripada Ahli Persatuan Munsyi Dewan (Jawi) bagi mempercepat proses penerbitan Kamus Dewan Perdana Edisi Kedua menerusi penyemakan entri ejaan Jawi yang dimasukkan dalam kamus tersebut.

Menurut beliau, kerja penyemakan entri ejaan Jawi dalam Kamus Dewan Perdana sebelum ini dilakukan oleh kumpulan sidang editor yang mengambil masa yang lama untuk kerja penyemakan. Oleh itu, beliau berharap agar Ahli Persatuan Munsyi Dewan (Jawi) dapat bekerjasama dalam membantu menyemak ejaan Jawi kerana DBP sedang mengusahakan penerbitan Kamus Dewan Perdana Edisi Kedua yang berpandukan buku Pedoman Umum Ejaan Jawi Bahasa Melayu Dewan.

Program “Bersahabat dengan Kamus“ ini merupakan acara rutin anjuran Bahagian Perkamusan, DBP, dalam usaha mempromosikan kamus terbitan DBP sama ada secara sesi perkongsian ilmu mahupun menerusi permainan “Roda Kata“. Maklumat yang terdapat dalam kamus wajar dikongsi dan disebarluaskan agar pengguna bahasa termasuklah masyarakat negara ini dapat menghargai kamus terbitan DBP sebagai khazanah bangsa dan negara.


DBP Bantu RTC Betong Perkasakan Penulisan Dokumen Rasmi

Betong – Penulisan dokumen rasmi yang baik bukan sahaja akan meningkatkan imej jabatan, malah berupaya menjadi wadah penyebaran bahasa Melayu kepada khalayak. Oleh itu, Pusat Transformasi Luar Bandar (RTC), Betong, Sarawak, dengan kerjasama Dewan Bahasa dan Pustaka (DBP) Cawangan Sarawak semalam telah menganjurkan Program Bimbingan Penulisan Dokumen Rasmi untuk kakitangan Majlis Daerah Betong di Pejabat RTC Betong, yang bertujuan untuk membantu mereka meningkatkan pengetahuan dan kemahiran dalam penulisan dokumen rasmi.

Program selama sehari itu melibatkan 21 orang kakitangan Majlis Daerah Betong dari pelbagai bahagian, iaitu Bahagian Pembangunan Komuniti, Bahagian Penguatkuasaan, Bahagian Kewangan, Bahagian Khidmat Pengurusan dan lain-lain. Program tersebut telah dibimbing oleh Encik Ja’afar Haji Hamdan (Timbalan Pengarah DBP Cawangan Sarawak) dan Puan Intan Nur-Izzati Shabri dari Unit Pembinaan Bakat, DBP Cawangan Sarawak

Melalui program ini, para peserta diberi maklumat tentang format penulisan surat rasmi dan minit mesyuarat selain perkongsian berkaitan dengan ejaan dan tatabahasa yang tepat. Sehubungan dengan itu, para peserta diperkenalkan dengan penggunaan aplikasi Kamus Pro bagi memudahkan mereka memilih perkataan yang sesuai digunakan dalam penulisan. Sementara itu, pembimbing turut mempromosikan laman web Pusat Rujukan Persuratan Melayu (PRPM) dan Bahagian Khidmat Nasihat Bahasa bagi mendapatkan contoh penggunaan perkataan dalam ayat.

Rata-rata peserta sangat responsif sepanjang program ini diadakan. Pelbagai soalan diajukan dan antaranya berkenaan dengan kekeliruan yang mereka hadapi semasa menyediakan dokumen rasmi. Mereka juga mencadangkan agar kursus seperti ini dan kursus lanjutan dapat dianjurkan pada masa akan datang dengan penyertaan kakitangan dari jabatan lain.

Program ini berupaya meningkatkan dan memperkasakan penggunaan bahasa Melayu yang baik dalam kalangan kakitangan kerajaan kerana mereka menjadi rujukan dan panduan masyarakat dalam urusan rasmi. Semoga penggunaan bahasa kebangsaan terus terpelihara dan dimartabatkan penggunaannya dalam kalangan generasi muda khasnya.


Aktiviti Kebahasaan Meriahkan Program Pameran dan Jualan Buku DBP di SK Triang

Serian –Bagi merealisasikan manifestasi program yang terkandung dalam AGENDA 2023, tiga unit di bawah Dewan Bahasa dan Pustaka (DBP) Cawangan Sarawak, iaitu Unit Pemasaran dan Pengedaran, Pusat Dokumentasi Melayu (PDM) dan Unit Pembinaan dan Penyelidikan telah mengorak langkah dengan menerima jemputan dari Sekolah Kebangsaan (SK) Triang, Serian, Sarawak, untuk mengadakan program Pameran dan Jualan Buku terbitan DBP baru-baru ini.

Antara objektif penganjuran program ini adalah untuk mempromosikan bahan terbitan DBP kepada khalayak umum terutamanya dalam kalangan pelajar sekolah melalui program “Bersahabat dengan Kamus”, menyediakan kegiatan yang mampu memanfaatkan buku dan majalah DBP sebagai satu wahana memupuk, mendidik dan menyemai ilmu pengetahuan para pelajar terutamanya di luar bandar serta menarik minat para pelajar untuk mengetahui dengan lebih lanjut cara menggunakan perkhidmatan DBP.

Program ini bermula dengan sesi pendaftaran oleh para pelajar dari Tahun Satu hingga Tahun Enam. Kemudian, disusuli dengan sesi pengenalan “Bersahabat dengan Kamus”, yang disampaikan oleh Puan Coretta Herliana Kura dari Unit Pembinaan dan Penyelidikan Bahasa.

Selain daripada jualan buku, pameran dan kuiz bahasa yang dikelolakan oleh Puan Fatin Nabilah Nor Ekhsan dari PDM, turut diadakan bagi menarik minat para pelajar untuk belajar sambil bermain kuiz secara digital dalam mendalami penggunaan bahasa Melayu dengan betul.  Antara bahan pameran tersebut termasuklah aplikasi dan perkhidmatan yang ditawarkan oleh DBP seperti Pusat Rujukan Persuratan Melayu (PRPM), JendelaDBP, Portal e-Borneo dan Gerbang Kata.

Terdahulu, Encik Janie Limin (Guru Besar SK Triang) dan Puan Nurul Qamarina Dais (Guru Perpustakaan dan Media SK Triang), menzahirkan penghargaan kepada DBP Cawangan Sarawak kerana sudi memenuhi jemputan pihak sekolah untuk mengadakan pameran dan jualan di sekolah tersebut.

Encik Janie Limin menambah, kehadiran pihak DBP secara tidak langsung dapat membantu para pelajar, guru serta ibu bapa di kawasan pedalaman di sekitar Dewan Undangan Negeri (DUN) N.22 Kedup membeli buku dan majalah tanpa perlu pergi ke bandar yang jauh perjalanannya.

Tambah beliau lagi, aktiviti kebahasaan yang diadakan bersempena dengan program tersebut berupaya menambah minat pelajar mendalami serta memantapkan penggunaan bahasa Melayu dengan betul. Antara buku yang mendapat sambutan hangat di gerai jualan dalam program tersebut termasuklah Tatabahasa Dewan Edisi Sekolah Rendah, buku kanak-kanak dan buku cerita.


Kod Isyarat Tangan Perlu Diperluas dalam Kalangan Masyarakat

Untuk mendapatkan maklumat terkini, ikuti kami melalui Telegram

Kuala Lumpur – Individu yang dilahirkan dalam keadaan istimewa ataupun mengalami kelainan upaya dalam pertuturan atau pendengaran bukanlah penghalang untuknya berkomunikasi dengan individu lain dan mempelajari bahasa. Oleh sebab itu, wujudnya kod isyarat tangan. Menyentuh perihal kod isyarat tangan ini, siri rancangan Cakna Bahasa anjuran BERNAMA Radio telah menampilkan Hauzalazla Mohamed, guru SMK Sultan Abdul Samad, Klang, yang juga seorang penulis untuk mengupas tajuk “Kod Isyarat Tangan”.

Dalam program tersebut, beliau menjelaskan secara ringkas perihal murid berpendidikan khas.

Murid berpendidikan khas ialah individu yang diperakui oleh pengamal perubatan seperti ahli optik, ahli audiologi dan ahli psikologi. Bahkan murid berpendidikan khas berkenaan akan didiagnos oleh pakar sebagai murid yang mempunyai kelainan keupayaan seperti penglihatan, pendengaran, pertuturan dan ciri fizikal lain.

Beliau juga berkongsi pengalamannya dalam menghasilkan buku Siri Cekap Bahasa dan Tulis: Membaca dan Berhibur, terbitan Dewan Bahasa dan Pustaka. Beliau berkata, rasa keterujaan menulis buku tersebut bermula sewaktu terlibat menjadi Penggubal Kurikulum (Suaian) di Kementerian Pendidikan Malaysia (KPM).

Menurut beliau, penghasilan buku tersebut memakan masa lebih kurang enam tahun hingga tujuh tahun. Beliau menghasilkan buku Siri Cekap Bahasa dan Tulis: Membaca dan Berhibur, sebanyak 10 buah.

Buku ini menekankan aspek membaca, menulis dan kod isyarat tangan. Buku ini juga bukan sahaja untuk anak-anak kelainan upaya pendengaran, bahkan kita boleh sebar luaskannya kepada masyarakat umum.

Beliau turut mengupas perihal perbezaan di antara kod isyarat tangan dengan bahasa. Katanya, “Bahasa ialah yang kita tuturkan seperti bahasa Melayu, bahasa Inggeris, bahasa Cina dan bahasa Tamil. Ada perkataan yang dituturkan. Untuk murid kelainan keupayaan pendengaran, asalnya pemerolehan bahasa bermula sejak tahun 1985. Pada masa itu, mereka menggunakan American Sign Language (ASL) dan British Sign Language. Maknanya mereka sudah ada kod isyarat tangan pada ketika itu“.

Di Malaysia, bermula pada tahun 1985, KPM telah menghasilkan senaskhah buku kod tangan yang berjudul Bahasa Malaysia Kod Tangan. Dalam buku itu diterangkan bahawa kod tangan bukan bahasa isyarat. Kod tangan tercipta daripada perkataan bahasa. Apabila sudah menghasilkan kod tersebut, maka kod itu menjadi medium kepada anak istimewa untuk mempelajari bahasa. Penulisan buku itu pula mestilah mengikut tatabahasa yang betul.

Beliau juga menegaskan bahawa pembelajaran kod isyarat tangan dalam kalangan masyarakat umum adalah sesuatu yang sangat dialu-alukan. Hal ini demikian kerana individu istimewa tersebut juga menjalani kehidupan seperti manusia lain. Sebagaimana ujar beliau, “Mereka mempunyai keluarga, berkahwin, mempunyai anak dan kehidupan sama seperti kita. Sebagai contoh, kod isyarat tangan perlu diketahui di hospital dan balai polis supaya dapat menyantuni mereka. Di Malaysia, kod isyarat tangan ini perlu diperluas dalam kalangan masyarakat kerana mereka sebahagian daripada masyarakat kita”.

Harapan yang tinggi turut disuarakannya agar buku-buku yang beliau hasilkan itu mendapat sambutan daripada pelbagai lapisan masyarakat. Buku-buku tersebut juga perlu digunakan sebagai modul pembelajaran di peringkat Sekolah Kebangsaan Pendidikan Khas (SKPK), Program Pendidikan Khas Integrasi (PPKI), prasekolah, dan aliran perdana selain perlu berada di seluruh perpustakaan, universiti dan Institut Pendidikan Guru sebagai bahan rujukan.

Mengenai harapan dan cita-cita saya, saya berharap semoga buku ini akan sampai ke Brunei dan Singapura. Marilah kita sama-sama berganding bahu menyantuni anak-anak istimewa ini untuk mendapat pendidikan yang sewajarnya demi kesejahteraan sejagat.


Keunikan Dialek Kelantan dalam “Kayanya Bahasa Kita”

Kota Bharu – Malaysia terkenal dengan kepelbagaian dialek yang unik. Satu daripadanya ialah dialek Kelantan. Sehubungan dengan itu, perbualan dan interaksi secara langsung tentang keunikan dialek Kelantan ini telah disiarkan secara langsung semalam dalam rancangan Rampai Budaya, “Kayanya Bahasa Kita“, terbitan Dewan Bahasa dan Pustaka Wilayah Timur dan Radio Malaysia KELANTANfm. Rancangan ini bersiaran pada pukul 5.00 petang hingga 6.00 petang menerusi Radio KELANTANfm, bersama dengan juruhebah Abe Dik dan Tuan Haji Mohammed Haron (Munsyi Dewan).

Program yang bersiaran selama satu jam ini dapat memberikan ruang dan peluang kepada orang ramai, khususnya para pendengar Radio KELANTANfm untuk mempelajari dan berkongsi tentang loghat Kelantan secara santai dan terperinci. Rancangan ini bersifat interaktif  dan para pendengar dapat menyuarakan pertanyaan yang berkaitan dengan topik yang dibincangkan secara langsung kepada Munsyi Dewan.

Dalam perkongsian tersebut, Tuan Haji Mohammed Haron melontarkan beberapa perkataan dalam loghat Kelantan. Antara perkataan dalam ayat yang dibincangkan dalam loghat Kelantan tersebut termasuklah “Ralit wei dengar kecek Kelate”, yang bermaksud tidak jemu mendengar perbualan dan “Tawar hebeh kuoh lakso” yang bermaksud rasa kuah laksa yang tawar.

Pesanan turut dititipkan kepada para pendengar oleh Radio Kelantan fm yang berbunyi “Sepatah kata berjuta makna, meniti bibir warisan bangsa, menjadi kalam berbicara mesra, betapa kayanya bahasa kita sebagai penyambung lidah pendekar, segalanya terhimpun dalam rampai budaya”.


Pemerkasaan Bahasa Melayu melalui KSBM

Kuala Lumpur – Majlis penyerahan buku Kerangka Standard Bahasa Melayu telah diadakan pada pukul 10.00 pagi tadi di Akademi DBP, Wisma DBP, yang mempertemukan tiga pihak, iaitu Institut Perguruan Malaysia (IPGM), Institut Perguruan Kampus Bahasa Melayu (IPGKBM) dan Dewan Bahasa dan Pustaka (DBP).

Buku tersebut diserahkan oleh Rektor IPGM, iaitu YBrs. Dr. Rosli Yacob kepada Ketua Pengarah DBP, iaitu Dr. Hazami Jahari sebagai simbolik bahawa DBP sebagai institusi yang memartabatkan bahasa Melayu bertanggungjawab untuk memperluas, mengembangkan dan menyebarkan penggunaan Kerangka Standard Bahasa Melayu (KSBM) dalam semua bidang seperti pendidikan, perkhidmatan, pekerjaan di Malaysia dan seterusnya ke peringkat antarabangsa. Pengukuran ini meliputi penutur jati bahasa Melayu dan juga kepada warga asing yang mempelajari bahasa Melayu.

KSBM merupakan rujukan penting kerana dokumen ini merupakan rujukan bagi menentukan tahap kompetensi berbahasa Melayu, mengawal kualiti bahasa pengguna bahasa Melayu dan menyetarakan standard kompetensi bahasa Melayu.  Bagi memastikan penyebaran dan penggunaan KSBM ini, DBP telah dipertanggungjawabkan sebagai sekretariat KSBM melalui Jawatankuasa Penarafan KSBM (JPKSBM), yang dipengerusikan oleh Timbalan Ketua Pengarah (Dasar), DBP.

Majlis penyerahan buku ini turut dihadiri oleh Dr. Zanariah Ibrahim (Ketua Penolong Pengarah IPGM), Puan Nor Asilah Othman (Pengarah IPGKBM), serta panel JPKSBM, iaitu Tuan Haji Md. Johari Hasan (Timbalan Ketua Pengarah (Dasar) DBP selaku Pengerusi JPKSBM), Dr. Wan Norlidza Wan Mohd. Zain (IPGKBM), Prof. Madya Dr. Karim Harun (Universiti Kebangsaan Malaysia), Dr. Mazlan Ismail (BPK), Dr. Azhar Md. Sabil (Universiti Putra Malaysia), Tuan Haji Khaidir Othman (Lembaga Peperiksaan Malaysia), dan Encik Khairulanuar Ismail, (IPG Kampus Ipoh). Yang turut hadir dalam majlis ini ialah Ketua Akademi DBP, Dr. Haji Santrol Abdullah, serta pegawai Akademi DBP, selaku urus setia.

Ketua Pengarah DBP dalam ucapan penutupannya semasa Majlis Penyerahan KSBM berkata bahawa KSBM akan menjadi agenda utama dalam Pelan Pemerkasaan Bahasa Melayu oleh DBP dan akan mewujudkan unit khusus di DBP dalam menyelaraskan hala tuju dan pengoperasian KSBM. Majlis Penyerahan ini juga disusuli dengan Mesyuarat Sekretariat JPKSBM bagi menyelaraskan hal pengoperasian KSBM di bawah JPKSBM.

Untuk rekod, usaha untuk mewujudkan kerangka rujukan standard berbahasa Melayu ini telah diterjemahkan melalui pembangunan KSBM yang bermula pada tahun 2016 oleh sekumpulan panel yang mempunyai kepakaran dalam bahasa Melayu. Penguasaan berbahasa Melayu rakyat Malaysia perlu diukur melalui suatu mekanisme untuk melihat tahap kecekapan dan kemahiran mereka dalam menggunakan bahasa Melayu. Kemahiran ini meliputi kemahiran mendengar, bertutur, membaca dan menulis.

Usaha pembangunan ini berterusan sehinggalah pembentangan KSBM kepada Lembaga Pengelola DBP pada tahun 2021 dan telah diperakukan sebagai rujukan standard kompetensi bahasa Melayu. Bermula daripada perakuan tersebut, KSBM telah digunakan sebagai rujukan kurikulum, pentaksiran dan modul di Kementerian Pendidikan Malaysia.


NGO Berperanan dalam Memartabatkan Bahasa Kebangsaan

Untuk mendapatkan maklumat terkini, ikuti kami melalui Telegram

Kota Bharu –Buat julung-julung kalinya sebanyak 78 Pertubuhan Bukan Kerajaan (NGO) telah berjaya dihimpunkan pada hari ini menerusi program Wacana 152, yang dianjurkan oleh Dewan Bahasa dan Pustaka (DBP) Wilayah Timur dan Jabatan Pendaftaran Pertubuhan Malaysia Negeri Kelantan di Dewan Utama, Kampus Kesihatan, Universiti Sains Malaysia (USM). Program ini turut dijayakan dengan kerjasama Pusat Pengajian Bahasa, Literasi dan Terjemahan, USM dan Pertubuhan Peradaban Melayu Malaysia Kelantan (PERADABAN).

Program Wacana 152 ini telah dirasmikan oleh YBhg. Dr. Hazami Jahari, Ketua Pengarah DBP dan turut dihadiri ialah Tuan Haji Mohd Salahuddin Dato’ Paduka Mohamad (Pengarah Jabatan Pengembangan Bahasa dan Sastera, DBP), Puan Ariza Haji Che Ismail (Pengarah DBP Wilayah Timur), Puan Dalila Diyana Mat Zaid (Pengarah Jabatan Pendaftaran Pertubuhan Malaysia Negeri Kelantan) dan Puan Enikartini Daud (Pengerusi Rancangan Pusat Pengajian Bahasa, Literasi dan Terjemahan USM), yang mewakili Pengarah Kampus USM.

YBhg. Dr. Hazami dalam ucapan perasmiannya pula berkata, bagi menjamin kedaulatan bahasa kebangsaan di negara ini, semua pihak perlu bersama-sama dan berganding bahu dengan DBP.

DBP melihat peranan NGO juga harus dilibatkan. Peranan NGO dalam menyantuni masyarakat sememangnya tidak boleh dinafikan, terutamanya dalam hal yang berkaitan dengan pendidikan, kebajikan, kemiskinan, bantuan bencana alam dan sebagainya. Begitu juga dalam isu bahasa kebangsaan, DBP memerlukan NGO yang boleh menjadi suara dan penggerak dalam memupuk kesedaran masyarakat agar menghargai dan menjaga bahasa kebangsaan menerusi pelbagai wahana seperti kempen, promosi, kegiatan dan sebagainya.

Ucap utama Wacana 152 yang mengutarakan topik “Peranan Pertubuhan Bukan Kerajaan (NGO) dalam Pemartabatan Bahasa Kebangsaan pula telah disampaikan oleh Presiden PERADABAN, YBhg. Dato’ Haji A. Aziz Deraman.

Sementara itu, Puan Dalila Diyana Mat Zaid dalam ucapan alu-aluannya menyatakan bahawa program ini diadakan susulan kepada pendekatan kerajaan yang ingin mewujudkan segmen yang berkesan melalui platform kolaborasi dengan agensi berkepentingan bagi mempertingkatkan kualiti dan profesionalisme penyampaian sektor awam.

Yang lebih penting adalah memperlihatkan satu kesatuan buah fikiran bagi membangunkan lebih banyak jaringan kerjasama strategik pelbagai hala. Katanya lagi, program ini berupaya merealisasikan impian untuk memperkasakan bahasa kebangsaan melalui acara dan aktiviti yang melibatkan seluruh masyarakat.

Bagi program Wacana 152, ahli panel yang ditampilkan ialah YM Dr. Raja Shamri Raja Hussin (Abang Raja), yang merupakan Pengerusi Eksekutif, Yayasan Raja Shamri. Yayasan Raja Shamri merupakan sebuah pertubuhan yang diasaskan untuk memberikan inspirasi kemanusiaan kepada masyarakat dengan berbuat baik, mengajak semua berbuat baik dan meraikan kerja kebaikan dan kebajikan serta mempermudah penyampaian bantuan dengan cara telus dan terus tanpa protokol atau birokrasi supaya bantuan diterima dengan pantas demi memberikan kehidupan yang lebih baik kepada golongan yang memerlukan.

Ahli panel lain pula ialah YBrs. Dr. Nor Hafidzah Mustakim dari Persatuan Pertubuhan PRIHATIN Kelantan, dan dua orang anak muda yang cukup dikenali serta aktif dalam bidang masing-masing, iaitu Encik Fendi Kenali dari Persatuan Kebajikan Anak Seni Kelantan (PAKATAN) dan Encik Muhammad Nur Azam Ghazali dari Persatuan Kelab-kelab Belia Malaysia Negeri Kelantan (MAYC). Wacana ini dikendalikan oleh Encik Roslan Abdul Rahman dari Persatuan Belia Asal Kelantan, selaku moderator.

Objektif program ini adalah untuk memberikan kesedaran kepada kumpulan NGO akan tanggungjawab untuk sama-sama menjaga kedaulatan bahasa kebangsaan serta menyediakan ruang kepada NGO untuk berkongsi pengalaman serta inisiatif yang telah dan bakal dilakukan oleh mereka dalam membantu usaha DBP dalam mengembangkan bahasa dan sastera.

Melalui program ini juga, NGO juga berpeluang mendapat pendedahan tentang peranan dan perkhidmatan Jabatan Pendaftaran Pertubuhan Malaysia bagi mewujudkan sebuah pertubuhan yang berkualiti.

Kesepaduan tenaga dan idea yang bakal dihulurkan oleh pelbagai NGO akan merancakkan lagi pelaksanaan program baharu untuk dimanfaatkan kepada seluruh lapisan masyarakat di Wilayah Timur.


Bahasa Melayu sebagai Kuasa Lunak Negara


Wacana 152: Peranan NGO dalam Pemartabatan Bahasa Melayu

NGO, iaitu Non-Governmental Organization (Pertubuhan Bukan Kerajaan) merupakan badan atau pertubuhan sukarela yang bergerak dalam bidang sosial, ekonomi, kebudayaan, alam sekitar, kesihatan, pembasmian kemiskinan, budaya dan sastera atau pendidikan dengan matlamat dan fungsinya yang tertentu. NGO ditubuhkan untuk memperjuangkan suatu kepentingan awam dan bukannya individu atau komersial. Di negara ini, NGO berdaftar bergerak menggunakan landasan seperti yayasan, persatuan, kelab atau kumpulan.

Dari aspek bahasa, usaha melibatkan NGO juga dilihat sangat penting dalam usaha membantu Dewan Bahasa dan Pustaka (DBP) memartabatkan bahasa Melayu sebagai bahasa negara. Usaha ini sememangnya telah pun dilaksanakan, sedang dan akan terus diusahakan dengan sokongan dan dokongan pelbagai pihak dengan cara masing-masing demi kebaikan bersama.

Sehubungan dengan itu, satu program Wacana 152 telah dianjurkan pada hari ini oleh DBP Wilayah Timur dan Jabatan Pendaftaran Pertubuhan Malaysia Negeri Kelantan, yang turut dijayakan dengan kerjasama Pusat Pengajian Bahasa, Literasi dan Terjemahan, Universiti Sains Malaysia (USM), Kubang Kerian, Kelantan, dan Pertubuhan Peradaban Melayu Malaysia Kelantan (PERADABAN).

Yang berikut merupakan inti pati ucap utama Presiden PERADABAN, YBhg. Dato’ Haji A. Aziz Deraman, yang bertajuk “Peranan Pertubuhan Bukan Kerajaan (NGO) dalam Pemartabatan Bahasa Kebangsaan“.

Apakah itu NGO atau pertubuhan dan badan-badan bukan kerajaan? Siapakah para pemimpin dan ahli-ahli mereka? Ada NGO Melayu dan ada NGO bukan Melayu. Ada yang campuran antara kaum dan etnik. Ada ribuan NGO yang berdaftar di Malaysia yang merangkumi gerakan sukarela dalam pelbagai bidang, yakni kegiatan sosial, kebudayaan, kesenian, persuratan, perikanan, pertanian, sukan, kebajikan, belia, wanita, agama, khairat dan banyak lagi.

Di Kelantan, antara NGO yang ada adalah seperti Majlis Kebudayaan Negeri (MKN), Majlis Belia Negeri (MBN), Persatuan Penulis Kelantan (PPK) dan Angkatan Belia Islam (ABIM). Peranan mereka dalam aneka macam gerakan bukan sedikit.

NGO sudah sekian lama wujud di Malaysia. Kesemuanya didaftarkan di bawah Pendaftar Pertubuhan (ROS) (Jabatan Pendaftaran Negeri atau Malaysia), manakala syarikat, badan perniagaan atau perdagangan terletak di bawah Suruhanjaya Syarikat Malaysia (SSM) yang berfungsi sebagai Pendaftar Syarikat (ROC).

Apakah pula erti pemartabatan? Kenapakah kita masih mahu bercakap tentang martabat bahasa kebangsaan? Martabat itu maknanya kedudukan sesuatu pada mata masyarakat, darjatnya, tingkatnya, bermartabat atau tidak. Sudahkah kita jadikan sesuatu itu bermartabat?

Maksud pemartabatan itu ialah perihal usaha atau upaya yang bertujuan mengangkat sesuatu perkara ke tahap yang lebih tinggi. Siapakah pemartabatnya jika tidak orang atau golongan atau pihak yang menggerakkan pemartabatan itu? Kita boleh sahaja mengatakan kepada seseorang atau golongan sebagai pejuang dan pemartabat bahasa. Mereka itu harus bersedia berdepan dengan berbagai-bagai masalah, ujian dan cabaran.

Jikalau dikatakan ada sesuatu pihak yang tidak sealiran dengan aspirasi perjuangan dan pemartabatan bahasa, mungkin mereka itu lebih bersenang-senang bahkan selesa dengan penggunaan bahasa asing. Mereka tidak memandang penting kepada usaha pemartabatan bahasa negara sendiri.

Kata martabat itu menunjukkan kedudukan sesuatu darjat atau tingkat sehingga mencapai tahap bermartabat, yakni memiliki suatu macam maruah dan jati diri. Apabila dikatakan bermartabat, bermakna kedudukan bahasa itu juga mempunyai martabat.

Dalam usaha pemartabatan itu, memang diperlukan sesuatu pihak, orang atau golongan yang sedar mahu bertindak bersama-sama memartabatkan bidang tertentu kehidupan, seperti kemajuan ekonomi, bahasa, sastera dan budaya, bahkan memelihara kehidupan fauna dan flora. Pihak, orang atau golongan ini akan dipanggil pemartabat. Untuk memartabatkan bahasa, maka sebagai pejuang dan pemartabat, seseorang itu atau golongan para pemimpin NGO perlu bersedia berdepan dengan berbagai-bagai masalah dan cabaran.

Apakah kita benar-benar faham bahawa kemerdekaan 1957 (dan pembentukan Malaysia 1963), arah tuju pembangunan negara dan pembinaan bangsanya adalah ke arah mewujudkan sebuah negara bangsa Malaysia? Bahasa adalah asas pembinaan tamadun dan paksi kepada konsep kenegaraan tersebut. Pengembangan dan penggunaan bahasa kebangsaan adalah untuk semua bidang dan peringkat kehidupan.

Apakah kita benar-benar menghayati aspirasi Perlembagaan Persekutuan: tentang struktur pemerintahan dan pentadbiran sebuah persekutuan, makna kontrak sosial, konsep, prinsip dan pancang-pancang kenegaraan? Prinsip utamanya “Raja Berperlembagaan Demokrasi Berparlimen“: ada unsur sejarah dan budaya yang menjadi teras negara kebangsaan, maka bahasa kebangsaan itu adalah jati diri atau keperibadian bangsa Malaysia.

Perlembagaan Persekutuan merupakan perundangan induk yang tertinggi kepada negara dan kenegaraan. Cuba tanya, kenapakah penggunaan bahasa Melayu sebagai bahasa kebangsaan dan bahasa rasmi dalam semua ranah kehidupan di Malaysia sering menjadi persoalan? Sektor awam adalah fasilitator kemajuan negara. Ada peranan besar semua agensi sektor awam, swasta, institusi dan organisasi awam atau pertubuhan dalam mendukung Dasar Bahasa Kebangsaan. Di manakah letaknya teladan kebahasaan, perluasan pengembangan dan pembinaannya?

Pelaksanaan bahasa Melayu sebagai bahasa kebangsaan itu adalah menjadi “Tanggung Perlembagaan“. Semua pihak wajib melaksanakannya secara integral dan bersama-sama merealisasikan perkara peruntukan dalam Perlembagaan dan undang-undang yang berkaitan. Peranan ini bukan terletak ke atas bahu Dewan Bahasa dan Pustaka (DBP) semata-mata. DBP ialah agensi pembangunan dan pembinaannya termasuk dalam aspek pembakuan bahasa dari segi ejaan, sebutan, istilah dan peranannya mengisi kepustakaan ilmu dalam bahasa Melayu.

Bahasa kebangsaan Malaysia ialah bahasa Melayu. Istilah bahasa Melayu ialah istilah ilmu dan nama bahasa Malaysia digunakan dalam konteks politik. Fungsi bahasa Melayu diperkukuh lagi dalam Akta Bahasa Kebangsaan 1963/67. Ada Akta khusus DBP sebagai agensi pelaksana.

Perkara 152 (1) Perlembagaan Persekutuan memaktubkan “Bahasa Kebangsaan ialah Bahasa Melayu dan hendaklah ditulis dalam apa-apa tulisan sebagaimana yang diperuntukkan dengan undang-undang oleh Parlimen” dan Perkara 152 (6) menegaskan “Dalam Perkara ini, maksud rasmi ertinya apa-apa jua maksud Kerajaan, sama ada Kerajaan Persekutuan atau Kerajaan Negeri, dan termasuklah apa-apa maksud sesuatu pihak berkuasa awam”.

Secara ringkasnya, perlembagaan dan undang-undang Malaysia telah menetapkan Dasar Bahasa Negara seperti yang berikut:

* Bahasa Melayu menjadi bahasa kebangsaan bagi negara Malaysia.

* Bahasa Melayu menjadi bahasa rasmi bagi melaksanakan maksud Kerajaan Persekutuan, Badan Berkanun, Kerajaan Negeri dan Pihak Berkuasa Tempatan (PBT).

* Rakyat Malaysia tidak dilarang menggunakan, belajar atau mengajar bahasa lain.

Apakah seluruh rakyat, pertubuhan politik, semua peringkat agensi dan institusi serta pertubuhan sukarela bersifat NGO faham bahawa bahasa bukan sekadar dimaksudkan untuk “menulis’“ dan “bercakap“ atau tulisan dan lisan.

Bahasa Melayu sebagai bahasa kebangsaan dan bahasa rasmi itu berfungsi sebagai:

* Wahana komunikasi dan perpaduan bangsa.

* Bahasa Melayu untuk keperluan dalam negara:

* Fungsi komunikatif bahasa kebangsaan dan fungsi rasmi bahasa kebangsaan, “Satu bahasa kebangsaan bagi sebuah negara bangsa Malaysia”.

Dengan demikian, Malaysia mempunyai Dasar Bahasa Negara tersendiri. Soalnya, apakah dasar ini sentiasa dijunjung, dipatuhi dan dilaksanakan semua pihak dan golongan Kesemua mereka itu wajib bertindak bersama dalam memartabatkannya ke tahap yang tertinggi dalam kehidupan masyarakat kita yang bernegara dan berbangsa.

Di negara-negara maju di Eropah dan Asia, usaha memartabat, memantap dan memperkasakan bahasa di negara mereka dilakukan tanpa dolak dalik lagi. Kenapakah pula di Malaysia sejak kemerdekaan bahkan pada awal tahun 1990-an, negara ini terus berhadapan dengan dilema bahasa?

Apakah sukar dimengerti bahawa bahasa Melayu itu berfungsi sebagai bahasa kebangsaan dan bahasa rasmi, wahana perpaduan dan keilmuan? Statusnya tidak sama dengan mana-mana bahasa kaum atau etnik. Sedarkah kita bahawa status bahasa kebangsaan itu adalah salah satu tonggak kenegaraan?

Sejauh manakah rakyat memahami peruntukan undang-undang Malaysia yang telah menetapkan bahawa bahasa Melayu menjadi bahasa kebangsaan, menjadi bahasa rasmi bagi melaksanakan maksud-maksud Kerajaan Persekutuan, Badan Berkanun, Kerajaan Negeri dan Pihak Berkuasa Tempatan (PBT)? Apakah rakyat Malaysia memahami bahawa mereka tidak dilarang menggunakan, belajar atau mengajar bahasa ibunda sendiri dan bahasa-bahasa lain?

Persoalannya, apakah bahasa Melayu sudah benar-benar diamalkan dengan betul dan benar sebagai bahasa kebangsaan di semua peringkat dan lapisan?

Apabila disebut “Bahasa Menunjukkan Bangsa“ atau “Bahasa Jiwa Bangsa“, natijah sebaliknya ialah bagaimana citra Malaysia itu terserlah jati diri bangsanya dalam berbahasa, mantap penggunaan bahasa kebangsaannya. Sejauh manakah aspek kesopanan dan kesantunan berbahasa dipelihara?

Apakah yang dimaksudkan dengan negara bangsa? Bukankah satu bangsa bagi satu negara (Istilah: A Single Nation in A Single State). Bangsa itu “nation’“= nasionalisme. “Race“ = racialisme atau racisme. Malaysia sebuah negara kebangsaan (nation state): ada dasar kebangsaan dan ada gagasan, institusi dan lambang kenegaraan.

Antara tiga prinsip yang perlu diperhatikan ialah:

Prinsip penerimaan, misalnya “Kesatuan dalam Kepelbagaian” diterima hakikatnya kerana sifat demografinya yang pelbagai etnik, budaya, bahasa, dialek, adat resam dan warisan seni. Ada pelbagai masyarakat dan kaum tetapi masyarakatnya adalah satu bangsa Malaysia. Mereka bersatu padu melalui persamaan dan perkongsian nilai bersama.

Prinsip Perlembagaan adalah pedoman yang mengikat arah tuju negara dan kenegaraan. Semua struktur dan sistem termaktub di situ termasuklah tanggungjawab kerajaan persekutuan dan negeri. Manakala Rukun Negara pula adalah ideologi negara dan falsafah kenegaraan.

Prinsip keadilan sosial menandakan antara hak dengan bukan hak. Hak negara seperti status bahasa kebangsaan adalah berbeza daripada hak kaum tentang bahasa etnik, bahasa kaum dan dialek, kebebasan beragama, pakaian suku kaum berbeza dengan pakaian kebangsaan, warisan seni sukuan, pilihan makan minum dan sebagainya

Negara Bangsa: bangsanya perkongsian lambang; kesetiaan politik (political loyalty); perkongsian nilai budaya bersama; pembinaan negara (nation building); pembangunan modal insan (banyak pendekatan, antaranya termasuklah melalui pendidikan bahasa, sastera dan budaya).

Oleh itu, apakah sikap dan tabiat yang harus ada di di semua peringkat dan lapisan rakyat, kepemimpinan politik, agensi, institusi, organisasi, pertubuhan dan sebagainya dalam menunjukkan komitmen dan kebersamaan peranan? Yang paling pasti ialah apa yang tersemat di hati dan ditanya pada diri. Apakah tahap pemahaman semua lapisan rakyat Malaysia benar-benar mencintai bahasa dan kukuh pendirian terhadap fungsi bahasa Melayu sebagai bahasa kebangsaan dan bahasa rasmi negara?

Isu Bahasa, Pendekatan dan Strategi Pemartabatan

Kenapakah bahasa kebangsaan Malaysia tidak kelihatan mantap dalam semua ranah kehidupan? Peranan semua sektor khususnya sektor awam dan swasta serta pertubuhan NGO itu sangat besar. Dasar bahasa menjadi tanggungjawab bersama atau tanggungjawab perlembagaan.

Kenapakah pencapaian bahasa kebangsaan belum tercapai sepenuhnya? Ada penegasan semula pernah dibuat tetapi secara menyeluruh hambar sambutannya. Bukankah kita juga memerlukan transformasi, reformasi, inovasi dan kreativiti baharu terhadap pelaksanaan dasar bahasa negara?

Kenapakah masih wujud sikap negatif terhadap bahasa kebangsaan: tiada megah atau bangga akan bahasa negara sendiri tidak seperti Jepun, Perancis, Korea, Jerman, China dan lain-lain?

Kenapakah berleluasanya sikap pasif, tabiat negatif, rendah diri dan menganggap bahasa Inggeris lebih “superior“ atau agung, bukan soal menang-kalah. Pengimportan sumber budaya asing; ada pengaruh imperialisme budaya. Seharusnya patut dicari situasi sama menang (win-win situation).

Betapakah tiada kepedulian bahasa atau cakna bahasa? Tidak peduli tentang campur aduk bahasa; bahasa rojak; “sekerat belut sekerat ular”.

Betapa terbiarnya pengaruh seni budaya Barat menyerang peradaban bangsa: hedonisme, pengaruh lagu-lagu Barat di tadika, tiada keseimbangan antara lagu bahasa Inggeris dengan bahasa negara.

Betapakah negara bangsa ini melupakan jati diri sendiri? Kepentingan sejarah dan kesusasteraan terpinggir! Nilai sastera: patriotisme, kesetiaan dan kasih sayang. Karya-karya agung Melayu seperti Hikayat Hang Tuah dan Sejarah Melayu tidak dibaca. Nilai budaya dalam pantun, peribahasa dan sebagainya. Konsep penamaan patut mengambil contoh terbaik daripada sejarah dan sastera.

Mengapakah terjadi kemerosotan kesedaran sastera? Berada pada tahap yang lemah – seolah-olah memandang bahasa dan sastera tidak saling melengkapi dan berpadu. Masyarakat membelakangkan pemancaran nilai budaya yang tercerna melalui kreativiti sastera dan kekuatan bahasa, sekali gus tidak membawa kepada pengukuhan jati diri dan sahsiah bangsa.

Kenapakah kita tidak bersedia memperbanyak program ketahanan jati diri bangsa? Pendekatan melalui kebudayaan diabaikan, misalnya tentang falsafah dan pemikiran, aspek kebendaan dan lambang; kesenian dan pemupukan nilai dan norma bersama.

Seharusnya pada masa ini terus-menerus dicari jalan bagaimana boleh diatasi masalah kurang respons pelbagai kaum dan etnik, suku bangsa terhadap bahasa; betapa merosotnya penghayatan dan kemegahan terhadap bahasa kebangsaan.

Bagaimanakah pula situasi semasa tentang keazaman politik atau political will dalam pelaksanaan Dasar Bahasa Negara oleh Kerajaan Persekutuan; kerajaan negeri dan pihak berkuasa tempatan (PBT)?

Bahasa itu merupakan asas pembinaan tamadun atau peradaban sesuatu bangsa dan sesebuah negara. Peranan dan fungsi bahasa hendaklah berada pada semua peringkat dan lapangan kehidupan, bukan semata-mata sekadar untuk komunikasi bahkan mendukung ilmu dan keilmuan, pengantar pendidikan, urusan perdagangan, perniagaan, persuratan, kebudayaan, kesenian, dan seumpamanya.

Bahasa Melayu itu adalah bahasa kebangsaan dan bahasa rasmi Malaysia. Soalnya, apakah dengan adanya sebuah Perlembagaan Persekutuan, maka semua aspek kaedah Malaysia berbangsa dan bernegara itu telah wujudnya sebuah negara bangsa Malaysia dengan kekuatan bahasa sendiri?

Tanya diri: Apakah jati diri, keperibadian dan sahsiah bangsa Malaysia sudah gemilang? Apakah status bahasa Melayu sebagai bahasa negara itu benar-benar berada di martabatnya, mantap dan perkasa sesudah lebih beberapa dekad merdeka? Jika tidak, mahu ke manakah kita dalam membina peradaban bangsa bagi ratusan tahun akan datang, meskipun antara peranannya patut dimainkan oleh pertubuhan bukan kerajaan?

(Disesuaikan daripada ucap utama oleh YBhg. Dato’ Haji A. Aziz Deraman (Presiden PERADABAN) pada 11 Mac 2023, dalam program Wacana 152, yang bertajuk “Peranan Pertubuhan Bukan Kerajaan (NGO) dalam Pemartabatan Bahasa Kebangsaan“)